Breizh 5/5. Tud Klegereg mennet gant ur rannvro unvaniet\nAccueil / Lec'h / Breizh / Breizh 5/5. Tud Klegereg mennet gant ur rannvro unvanet\nGarrin Daniel 5 December 2016\nD’ar 24 a viz Du e oa bodet un toulladig tud e Klegereg, tro-dro d’ar maer, Marc Ropers, ha d’ar c’huzulier-departamant, Kristian Derrien, ha gant tud ar gevredigezh Breizh 5/5 evit lidañ pozadur o fanelloù nevez dindan reoù mont-tre kêr. Adal bremañ e vo saludet an dremenidi gant ar pempad a dudennoù stumm erminiged ha livioù joaius dezho war ar banell-se. Dorn-ha-dorn ganto e felle d’an dilennidi reiñ da c’houzout d’an holl o c’hoant e vefe adstaget al Liger-Atlantel da Vreizh.\nMartine Auffret a zo eilvaerez ‘ba’ Klegereg hag a-gozh-kozh bet tomm-tomm deus pezh a sell deus Breizh. E-pad ar respet kent, ha hi kuzulierez hep karg, e oa bet kaset betek penn ar sinadur d’ar garta « Ya d’ar brezhoneg ». Ha c’hoazh e oa bet votet ur mennad evit goulenn an adstagidigezh, kement-se diwar hec’h intrudu.\nKontañ a ra-hi deomp an doare. « Diwar atiz un den deus Klegereg ez eus deuet e darempred ganin tud eus ar gevredigezh Breizh 5/5. Kaset em eus ar soñj-se betek ar burev-kêr ha buan-tre goude betek ar c’huzul-kêr lec’h m’eo bet kavet reizh gant an dilennidi a-bezh. Mouezhiet eo bet a-unvouezh neuze evit poziñ teir fanell a-seurt ar re-mañ en antreoù-kêr pennañ. N’eus bet den ebet o kavout abeg en arc’hant, 100 euro ar banell hag unan profet gant ar gevredigezh. Evidomp holl eo un arouez da ziskouez sklaer pegen mennet omp gant Breizh. »\nE-touez an dud deuet e oa Alan, o chom e Klegereg, hag a oa kement a fouge ennañ, ken en doa kemeret un deiz vak deus e labour evit dont. Laouen gant disentez e zilennidi e kav dezhañ emañ birvidik-tre e gumun vihan ha leun a startijenn ganti evit kas war-raok hor rannvro war an tu mat. « Diskouez a ra n’eo ket bet lakaet en toull gant an holl dud kistion adframmadur an teroueroù, daoust d’ar pennoù bras. Breizh 5 unanet a zo dazont Breizhiz ha nerzh a vo adkavet gant ekonomiezh ur rannvro glok diazezet plom ha fier gant he zalvoudoù hag hec’h istor »\nGaelle, annezadez e Klegereg ivez, a gan meuleudi d’an dilennidi kenkoulz-all. Degas a ra da soñj ez eus ur bern tud dedennet gant o sevenadur e Breizh, hag-hi kement bev amañ e Klegereg pa vez gwelet berzh an dañsoù hag ar brezhoneg war an dachenn. Kavout a ra dezhi n’emañ ket dibled an dilennidi gant soñjoù an dud er gumun-mañ evel emañ kont dre vras. « Amañ e vez roet skouarn ganto da c’hoantoù o melestridi. Ha kontroll eo d’ar pezh a c’hoarvez gant politikourien uhel zo a gred dezho, ren an dud hervez o soñj dezho o-unan. Pariz, penn ar vro a zo kreizennet don, ha diseblant ha troc’het e vezer du-se deus ar goulenn e vefe graet a-dostoc’h ha gant prederioù an diazezidi. Adlakaat an divizoù er « broioù », hag en tu-all da Vreizh e vez an avel-se o c’hweziñ, klevet e vez ! Stumm nevez Europa a vo hini ar rannvroioù ganto galloudoù nevez, pezh a zo dija ‘tuioù zo, dezho da zerc’hel gant o identelezh ».\nDeuet ivez, Jeanine, a gav dezhi eo un disentez brav ‘hini bet tapet hag hemañ o klotañ gant goulenn ar Vretoned. Kavout a ra dezhi e vo akord tud al Liger-Atlantel da stagañ gant Breizh, ha pa vo lavaret kement-se ganto e vo dav en em soñjal war ar mod d’ober gant an departamantoù a chomo er rannvro gozh-se, da skouer ar Vendée.\nAï’ta ! Kaoz deus ar gumun, deus ar rannvro, deus Europa. Diwar ar c’homzoù-mañ, n’eo ket souezh, gwelout tud hag a grog e-barzh da gaout ur rannvro hag a gloto, spered ha tachenn, gant ar mod-ren da zont ! Hep disoñjal ar broioù a zo un tamm lañs ganto c’hoazh war ar poent-se. Ha pep hini deus an tri den-mañ o tiskouez pegen chalet int gant mouezh an dud o vont da stokañ, diefed, ouzh spered hobregonet ar bolitikourien hag o strolladoù bras, dic’houest ar re-mañ da harzañ ouzh al lanv rous a c’hallfe bezañ. « Breizh 5/5 », ar banell neuze a ya da skouer evit ar c’hoant demokratelezh tost ! Ha gant piv neuze e vez serret o spered warno o-unan nemet gant ar re e karg, c’hwezhet un tamm anezho, hag o deus aon rak selaou ar bobl ? Trawalc’h bremañ gant tamall adkavout o identelezh nac’het gant ar Vretoned ! Ar vezh d’an tu-all !\nHa pep hini da hetiñ, evit berzh an demokratelezh, e yafe ur bern kumunioù all gant ar memes hent ha Klegereg, an navet warn-ugent anezhi gant ar panelloù-se.\nGallout a reer lavarout deus ar feson a gamaradiezh hag a genskoazell a zo gant skeudenn ar banell, ez eo un doare da zisparlañ ar preder. Distroomp gant Martine Auffret hag a gav dezhi ez eus ul lod bras deus an dud a-du, diwar anien ha hep displeg, gant ar pezh zo bet graet gant an c’huzul-kêr. Ha krediñ a ra dezhi e yelo pelloc’h o soñj pa vo gwelet bemdez ganto ar panelloù Breizh 5/5. « Ar fed ma vez lakaet nebeut-tre war-wel gant ar mediaoù ar goulenn unaniñ Breizh ne lavar mann ebet war ar pezh a vez e kaozioù an dud, oc’h evañ ur banne, pe deus taol ‘barzh ar familh. Ar c’homzoù-se ne rankont ket chom kuzh pe lod emsaverien hepken. Chom a rin war evezh da selaou ar pezh a vo lavaret. Ha pa vo bodet ar boblañs a-benn nebeut evit hetoù an aotrou maer hag emvodoù-meur ar c’hevredigezhioù emaon e soñj goulenn o ali gant an dud. »\nEvit echuiñ e teu en-dro war komzoù kozh an A. Fillon, pa lavare e oa bet un tamm gounit evit an holl dud, a-benn ar fin, gant damsteuzidigezh ar brezhoneg. Hag embannet gant hemañ c’hoazh ne oa ket tost da lezel dibezhiañ rannvro Broioù al Liger gant ar Vretoned. En XXI añ kantved e vefe traoù d’ober en tu-all da se d’e soñj.\n« Ur vezh eo mont da glask bezañ penn ar vro goude bezañ lavaret kement-se. O lavarout d’an dud gant petra lakaat o soñj e tiskouez n’en deus komprenet netra e par an demokratelezh. Stummet e-kreiz o strolladoù, pell eus an dud, an uhelidi ne glotont ket ken gant ar bed a-hiziv. Penaos e c’hellfe ar boblañs derc’hel un tamm fiziañs enno. Evidomp e Klegereg hon eus ar santimant bezañ selaouet gant an dud ha spi ganeomp da zigeriñ ar breud »\nKristian Derrien, kuzulier-departamant, a gas pelloc’h ar c’hinnigoù-se gant Fillon. « Dont a ra anat war wel gantañ spered mirour tud an tu-dehou dispredet ha jakobin. Ha dic’houest-paour ar re-mañ da gompren pegen deus an amzer a-vremañ eo reiñ frankiz da en em ren d’ar rannvroioù, hag ar mod-se d’ober, diazezet war tiriadoù istorel, kaset e pep tu Europa ar XXIañ kantved. Mont gant ar froud-se a zo lakaat harz d’ar bedeladur disoursi deus an dud hag a zo o ren bremañ. Harpet eo war nerzh keodedourien nevez empleget ha kedal gant o endro… Er memes mod gant ma rafe gaou ouzh an unanded broadel emañ-eñ sorc’hennet ganti, ne zeu ket a-benn da guzhat eo mennet da gas da netra ar sevenadurioù lies a vez kavet e Frañs. Ar mennad uhel-se a zo dezhañ evit e vro, a gas anezhañ dre ret betek diskar ar yezhoù rannvroel evel just. Kavout bras a c’heller memestra an ideologiezh-se a zo chomet a-ziwar-lerc’h amzer an trevadennoù ».\nShare the post "Breizh 5/5. Tud Klegereg mennet gant ur rannvro unvanet"\n> Garrin Daniel


2 Selaouit kement-mañ, henaourien! Roit ho skouarn, c'hwi holl dud ar vro! Ha c'hoarvezet ez eus un dra bennak heñvel en ho teizioù pe e deizioù ho tadoù?\n3 Danevellit kement-se d'ho mibien, hag ho mibien d'o mibien, hag o mibien d'ar rummad war-lerc'h.\n4 Ar c'hilhog-raden en deus debret nemorant ar c'hwil-derv, ar viskoulenn he deus debret nemorant ar c'hilhog-raden, ar preñvig en deus debret nemorant ar viskoulenn.\n5 Dihunit, mezvierien, ha gouelit! Ha c'hwi holl, everien gwin, garmit en abeg d'ar gwin nevez, rak lamet eo eus ho kenoù.\n7 Lakaet he deus va gwinienn da vezañ ur glac'har, ha va fiezenn ur wasterezh. O diskaret ha diwisket he deus, ar skourroù a zo deuet gwenn.\n8 Hirvoud evel ur werc'hez gourizet gant ur sac'h abalamour da bried he yaouankiz.\n11 Labourerien-douar, bezit mezhek; gwinierien, garmit en abeg d'ar gwinizh ha d'an heiz: rak kollet eo eost ar parkeier.\n12 Ar winienn a zo disec'het, ar fiezenn a zo klañv, ar c'hreunavalenn, ar balmezenn, an avalenn, holl wez ar parkeier a zo disec'het. Al levenez a zo ehanet e-touez mibien an dud.\n13 En em c'hourizit ha dougit kañv, aberzhourien! Hirvoudit, servijerien an aoter! Deuit ha tremenit an noz gwisket a seier, servijerien va Doue! Rak difennet eo ouzh an donezon hag an evadkinnig dont e ti ho Toue.\n15 Siwazh! Pebezh devezh! Rak devezh an AOTROU a zo tost, dont a ra evel ur freuz a-berzh an Holl-C'halloudeg.\n16 Hag-eñ n'eo ket dindan hon daoulagad eo bet ket lamet kuit ar boued, hag eus ti hon Doue ar joa hag al levenez?\n18 Pegement e huanad al loened! An tropelloù ejened a zo mantret, dre ma n'o deus ket a beurvan. An tropelloù deñved zoken a zo brevet.\n19 AOTROU, krial a ran war-zu ennout! An tan en deus devet peurvanoù ar gouelec'h, hag ar flamm en deus lonket holl wez ar parkeier.\n20 Loened ar parkeier a gri ivez war-zu ennout, rak ar gwazhioù-dour a zo disec'het, hag an tan en deus devet peurvanoù ar gouelec'h.\n2 devezh a deñvalijenn hag hep gouloù, devezh a goumoul hag a goabr. Evel m'en em astenn ar gouloù-deiz war ar menezioù, setu ur bobl vras ha galloudus, evel n'eus ket bet en holl amzerioù, hag evel na vo ken war he lerc'h a oad da oad.\n3 An tan a zebr dirazo, hag ar flamm a lonk war o lerc'h. A-raok dezho e oa ar vro ul liorzh Eden, ha war o lerc'h eo ur gouelec'h spontus. Ha n'eus netra hag a c'hellfe tec'hout diganto.\n4 O doare a zo evel doare kezeg, hag e redont evel marc'hegerien.\n5 Evel trouz kirri ez int pa lammont war-lein ar menezioù, evel trouz ur flamm-tan o lonkañ plouz, evel ur bobl c'halloudek renket evit ar brezel.\n11 Hag an AOTROU a raio klevout e vouezh dirak e arme, rak e gamp a zo bras-kenañ; sevener e gomz a zo galloudus. A-dra-sur ez eo bras ha spontus devezh an AOTROU, ha piv a c'hello chom en e sav?\n12 Ha bremañ c'hoazh, eme an AOTROU, distroit din a holl galon, gant yun, daeroù ha klemmvanoù.\n13 Rogit ho kalonoù ha nann ho tilhad, distroit d'an AOTROU ho Toue, rak trugarezus ha truezus eo, gorrek da gounnariñ ha pinvidik e madelezh, ha keuz en deus da vezañ kaset glac'har.\n14 Piv a oar ha ne zistroio ket ha n'en devo ket keuz, ha ne lezo ket ur vennozh war e lerc'h, un donezon hag un evadkinnig evit an AOTROU ho Toue?\n16 Dastumit ar bobl, santelait ar vodadenn, dastumit an henaourien, dastumit ar vugale hag ar re a zen ar vronn. Ra zeuio ar gwaz-nevez eus e gambr hag ar plac'h-nevez eus he c'hambrig.\n17 Ra ouelo etre ar porched hag an aoter an aberzhourien a ra servij an AOTROU, ha ra lavarint: AOTROU, espern da bobl! Na ro ket da hêrezh d'an dismegañs ha da c'hoap ar broadoù. Perak e vefe lavaret e-touez ar pobloù: Pelec'h emañ o Doue?\n19 Hag an AOTROU a responto hag a lavaro d'e bobl: Setu ez an da gas deoc'h gwinizh, gwin hag eoul, hag ho po ho kwalc'h, ha n'ho roin ken d'an dismegañs e-touez ar broadoù.\n20 Pellaat a rin diouzhoc'h enebour an hanternoz, hag e kasin anezhañ kuit d'ur vro sec'h ha glac'haret, e rakward etrezek mor ar sav-heol, hag e ward-adreñv etrezek mor ar c'huzh-heol. Hag e vreinadurezh a savo, hag e flaer a savo, rak en deus graet traoù bras.\n21 Na'z pez ket aon, douar! Trid ha laouena, rak an AOTROU a raio traoù bras.\n22 N'ho pet ket aon, loened ar parkeier! Rak peurvanoù ar gouelec'h a adc'hlazo, ar gwez a zougo o frouezh, ar fiezenn hag ar winienn a roio o finvidigezhioù.\n23 Ha c'hwi, mibien Sion, tridit hag en em laouenait en AOTROU ho Toue, dre ma ro deoc'h glav ar c'hentañ amzer hervez an direizhder, hag e kas deoc'h ur glav fonnus eus ar c'hentañ hag eus an diwezhañ amzer, evel gwechall.\n25 Me a roio deoc'h en-dro ar bloavezhioù a zo bet debret gant ar c'hilhog-raden, ar viskoulenn, ar preñvig, ar c'hwil-derv, va arme vras am boa kaset a-enep deoc'h.\n26 Debriñ a reot hag ho po ho kwalc'h, hag e veulot anv an AOTROU ho Toue, en devo graet en ho keñver traoù burzhudus. Ha va fobl ne vo biken mezhek.\n27 Gouzout a reot ez on e-kreiz Israel, hag ez on an AOTROU ho Toue, ha n'eus hini all ebet. Ha va fobl ne vo biken mezhek.\n28 Hag e c'hoarvezo goude an traoù-se ma skuilhin va Spered war bep kig, ho mibien hag ho merc'hed a brofedo, ho tud kozh o devo huñvreoù hag ho tud yaouank o devo gweledigezhioù.\n32 Hag e c'hoarvezo ma vo salvet piv bennak a c'halvo anv an AOTROU, rak ar silvidigezh a vo war Venez Sion hag e Jeruzalem, evel m'en deus lavaret an AOTROU, hag e-touez an nemorant a vo galvet gant an AOTROU.\n3 Tennet o deus d'ar sord va fobl, roet o deus ar paotrig evit ur c'hast, gwerzhet o deus ar plac'hig evit gwin o deus evet.\n4 Ha c'hwi ivez Tir ha Sidon, ha c'hwi rannvroioù ar Filistined, petra a c'houlennit ouzhin? Hag e fell deoc'h henn talvezout din? Mar fell deoc'h henn talvezout din, e rin d'ho kopr kouezhañ buan ha raktal war ho penn.\n5 Rak kemeret hoc'h eus va arc'hant ha va aour, ha kaset hoc'h eus d'ho temploù va zeñzorioù prizius.\n6 Gwerzhet hoc'h eus mibien Juda ha mibien Jeruzalem da vibien Javan, evit o fellaat diouzh o douar.\n7 Setu e lakain anezho da zistreiñ eus al lec'h ma hoc'h eus o gwerzhet, hag e rin d'ho kopr kouezhañ war ho penn.\n8 Gwerzhañ a rin ho mibien hag ho merc'hed da vibien Juda, hag int o gwerzho d'ar Sabeaned, da ur bobl bell, rak an AOTROU en deus komzet.\n10 Grit klezeier eus ho soc'hioù, ha goafioù eus ho filzier, ha ra lavaro an hini gwan: Me a zo kreñv.\n11 Hastit ha deuit, c'hwi holl vroadoù a-ziwar-dro, en em zastumit. Eno, AOTROU, gra da'z tud kreñv diskenn!\n12 Ra zihuno ar broadoù ha ra bignint da draonienn Jozafad, rak eno ec'h azezin evit barn an holl vroadoù a-ziwar-dro.\n13 Lakait ar falz, rak darev eo an eost. Deuit ha mac'hit, rak ar waskell a zo leun, ar beolioù a fenn, rak o fallentez a zo bras.\n18 En deiz-se e tevero ar menezioù a win, al laezh a ruilho war ar c'hrec'hiennoù, an dour a redo en holl wazhioù Juda. Un eienenn a zeuio er-maez eus ti an AOTROU hag a zouraio traonienn Sitim.\n19 An Ejipt a vo gwastet, Edom a vo ur gouelec'h spontus, en abeg d'an taerder e-keñver mibien Juda, m'o deus skuilhet o gwad didamall en o bro.\n21 Hag e c'hlanain o gwad na'm boa ket glanaet, hag an AOTROU a vo o chom e Sion.


Ag er mercheu a havaledigueah a zou étré Jesus ha Mari - Wikimammenn\nAg er mercheu a havaledigueah a zou étré Jesus ha Mari\nJ.-M. Galles, 1829 (p. 285-288)\n◄ A Vrastet Mam Doué Ag er mercheu a havaledigueah a zou étré Jesus ha Mari A hloër Mari én nean ►\nAg er mercheu a havaledigueah a zou étré Jesus ha Mari.\nA PE gonsidéran, ô Mari ! hou cannedigueah, hou puhé, hou marhue, er gloër a béhani é jouisset én nean, me gave étré Jesus ha hui mercheu a havaledigueah péré em harg a joé hac a admiration.\nDoué en dès seller, dohoh, èl doh hou mab, eit accomplissein desseinieu éternel é brovidance. Doué a zou bet é position a hanan a ol viscoah, a lar er Scritur santel ; me zou bet choéget én ur fæçgon particulièr a ol eternité. A pe chongeai Doué a grouéein en doar, ean en deoai é zessein hac é intantion arnan. Er honzeu-zen a sel particuliéremant Jesus ; mæs, en Ilis ou adresse hac ou jauge dohoh.\nPéguement a bromesseu hac a brofétieu, péré, én ur annoncein Jesus, hou annonçai hui-memb !\nJesus rac ma oai Doué, n’éellai quet péhein ; ha hui, délivret dré ur græce particuliér ag er péhet originel, hui a zou bet exant a bep sort péhet actuel, memb ag en disterran.\nMab Doué, durant nàu mis me ma bet étré hou tigosté, n’en dès groeit guenoh, querclous laret, meit ur memb tra.\nDurant ma oai croaidur, hui er maguai guet hou substance propre, péhani a zai de vout é hani.\nDurand é vuhé cuhet, ean en dès passet tregont-vlai gueaoh ér memb dameurance, ér memb condition, ér memb excelciceu, ér memb santimanteu.\nÉn é vuhé publiq, hui a bartageas é labourieu quement èl ma éelloh, hac én é souffranceu, hui a bartageai é é véh, é zesinour, é oal-draitemanteu.\nJesus a zou bet en humplan, en douçan, er charitaplan, er patiantan a ol en dut ; hui a zou bet er batiantan, er charitaplan, en douçan, en humplan ag en ol groagué.\nE Jesus en hum gave ol er parfectioneu divin ; énoh en hum gave ol er parfectioneu crouéet ; mæs én ur fæçon quen excellant, ma ta ol parfectioneu en Ælet hac er Sænt de zisparissein dirac hou ré.\nJesus en dès hou rantet quen haval doh t’ou, dré er vertuïeu, m’en dès groeit a hanoh ul limage bihue a nehou ean-memb.\nÈl Jesus, ne hoès chet hum gorromplèt ér bé. Ean en dès ressuscitet dré é buissance propre ; hui a zou ressuscitet dré ur græce particuliér en dès accordet deoh.\nHui a zou montet d’en nean, èl d’ou, corf hac inean. Aséet-é a zéheu d’en Tad ol-buissant ; hui a zou aséet étal d’ou.\nJesus a zou ol-buissant dré z’ou é hunan ; hui a zou ol-buissant dré hou mab, péhani en dès laqueit é drésorieu étré hou teorn. Ean é mæstre en nean hac en doar ; hui é Rouannés en dut hac en Ælet.\nÉn ol léhïeu me ma adoret Jesus, hui a zou ehué inouret. N’en dès hanni er hâr hemb bout devot deoh. N’en dès Ilis erbet saüet én é hloër, é péhani n’en dès laqueit ul limage benac eit hou inour.\nEn hanhue douce a Vari hum gave perpet guet en hanhue douce a Jesus é bêc hac é calon ol er gùir fidélet.\nEn Ilis a joént liés, én hé officeu santel, hou mêlationeu doh er-ré e ra de Jesus. Hi a inour er mystérieu a hou puhé, èl ma inour er mystérieu a vuhé Jesus.\nJesus a zou Roué en ol amzérieu, er vamen ag er hræce, hun avocat étal é Dad, en Doué a viséricord, en Doué a bep sort consolation, splandér er bed. Ha ni hou calhue, guet en Ilis, rouannés er bed, rouannés en nean, hun avocadés, mam er hræce, mam a viséricord, consolation er-ré affliget, ur stiren péhani a gondui durand en tampest ér porh a salvedigueah.\nRevou trugairécait Jesus a jamæs de virhuiquin en dout accordet teoh ol er faveurieu hac en avantageu a jaugeai doh ur mab èl d’ou accordem d’ur vam èl oh.\nAh ! Guirhiés santel, mar dé quer glorius aveit oh er honsidérationeu a zan a obér én hou présance, n’en dès ehué nitra douçoh aveit me halon hac aveit ol er haloneu hou câr.\nAdtapet diwar « https://br.wikisource.org/w/index.php?title=Ag_er_mercheu_a_havaledigueah_a_zou_étré_Jesus_ha_Mari&oldid=105899 »


Pajenn:Le Gonidec - Bibl Santel pe Levr ar Skritur Sakr, eil levr.djvu/295 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/295\nzô hétuz d’ézhan̄ ével-sé : anéz, péléac’h éma Doué ar varn ?\nDonédigez diaraoger ar Messias, hag ar Messias hé-unan.\n1. Chétu mé a gâs va éal, péhini a aozô ann hen̄t dirâk va dremm. Ha râk-tâl é teûi enn hé dempl ann trec’her a glaskit, hag éal ar gévrédigez a vennit. Chétu é teû, émé Aotrou ann arméou.\n2. Hôgen piou a hellô menna é deiz hé zonédigez, ha piou a choumô enn hé zâ évid hé wélout ? Râg hén̄ a vézô ével tân ann teûzer, hag ével louzaouenn-ar-c’homm.\n3. Hag hén̄ a azézô ével ann hini a deûz hag a c’hlân ann arc’han̄t : glana a rai bugalé Lévi, hag hô lakai da véza skléar ével ann aour hag ann arc’han̄t ; hag hî a gennigo sakrifisou d’ann Aotrou er reizded.\n4. Ha sakrifiz Juda ha Jéruzalem a vézô hétuz d’ann Aotrou, ével enn deisiou ken̄t, hag ével er bloavésiou kôz.\n5. Ha mé a dôstai ouz-hoc’h é barn, hag a hastô da véza tést a-éneb ann drubarded, hag ann avoultrerien, hag ar ré a dorr hô lé ; a-éneb ar ré a zinac’h gôbr ar gôpraer, a-éneb ar ré a vâc’h ann in̄tân̄vézed, ann emzivaded, hag ann diavésidi, ha na zoujon̄t két ac’hanoun, émé Aotrou ann arméou.\n6. Râk mé eo ann Aotrou, ha na drôann két : ha c’houi, bugalé Jakob, n’oc’h két bét bévézet.\n7. Adalek deisiou hô tadou oc’h pelléet eûz va lézennou, ha n’hoc’h eûz két hô miret. Distroit ouz-in, ha mé a zistroi ouz-hoc’h, émé Aotrou ann arméou. Hôgen c’houi a lavar : É pétrâ é tistrôimp-ni ?\n8. Mar teû eunn dén da héga Doué, pérâg é hégit-hu ac’hanoun ? Ha c’houi a lavar : É pétrâ é hégomp-ni ac’hanod ? Enn déogou hag er préveûdiou.\n9. Milliget oc’h enn diénez, ô véza ma hoc’h eûz holl va héget.\n10. Digasit ann holl zéogou em soliérou évit ma vézô boéd em zî, ha va arnodit war gémen̄t-sé, émé ann Aotrou, ma na zigorinn két d’é-hoc’h paliou ann én̄v, ha ma na skuḻinn két va bennoz war-n-hoc’h gan̄t founder.\n11. Gourdrouza a rinn ann amprévaned krinuz, ha na vévézinn két frouez hô touar : na vézô két difrouez ar winien enn hô mésiou, émé Aotrou ann arméou.\n12. Hag ann holl vrôadou hô kalvô tûd gwenvidik : râg hô touar a vézô eunn douar dudiuz, émé Aotrou ann arméou.\n13. Paotta a râ hô keriou em énep, émé ann Aotrou.\n14. Ha c’houi a lavar : Pétrâ hon eûz-ni lavaret enn da énep ? Lavaret hoc’h eûz : Didalvoudégez eo servicha Doué : péléac’h éma hor gounid évit béza miret hé c’hourc’hémennou, hag évit béza baléet gan̄d doan dirâg Aotrou ann arméou ?\n15. Bréma éta na c’halvimp gwenvidik néméd ar ré rôk : râg hî a zô savet oc’h ôber fallagriez : temptet hô deûz Doué, hag hî a zô bét gwarézet.\n16. Neûzé ar ré a zouj ann Aotrou hô deûz komzet ann eil oud égilé : hag ann Aotrou en deûz lékéat évez, hag en deûz sélaouet : hag hen̄ en deûz skrivet eul levr da én̄vor dira-z-han̄, é gounid ar ré a zouj ann Aotrou, hag a venn enn hé hanô.\n17. Hag hî a vézô d’in da duoni, émé Aotrou ann arméou, enn deiz a rinn : ha mé hô zrugarézo, ével ma trugarez eunn dén hé vâb a zervich anézhan̄.\n18. Hag é tistrôot, hag é wélot pétrâ a zô étré ann dén reiz hag ann dén direiz, hag étré ann hini a zervich Doué, hag ann hini n’hé zervich két.\nDonédigez Élias abarz deiz ann Aotrou.\n1. Râk chétu é teûi eunn deiz hag a loskô ével eur fourn : hag ann holl\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/295&oldid=163835 »\nKemmoù diwezhañ degaset d'ar bajenn-mañ d'an 26 Eos 2020, da 17:15.


Ganet e 1982\nHeuliet en eus Ewen e holl hentenn-skol e-barzh rouedad ar skolioù Diwan. Divyezhek penn da benn, ar saozneg hag ar c'hastilhaneg a tont brav gantañ ivez. Goude bezañ bet tremenet pemp bloaz e skol Design Nantes Atlantique hag heuliet ur prantad skol e Montreal, eo bet paket gantañ e ziplom Design Produit Industriel. Labouret en eus Ewen evit meur a embregerezhioù war dachenn an design hag ar graferezh : krouiñ, tresañ, ijinañ doareoù nevez da ginnig ur brodu, ur verk, un embregerezh. E touezh anezho : Decathlon, Malherbe Retail Design ha Garnier/L'Oréal, e lec'h m'emañ hiziv an deiz.\nHogen, n'eo ket chomet a zav gant al labour evit krouiñ tro dro d'an arzoù ha dreist-holl e Breizh. Savet eo bet gantañ skritelloù, skeudennoù, luganoù, evit kevredigezhioù arzel hag alies en ur implij e varregzhioù liesyegezhel. Labourat a ra evit an Teatr Piba abaoe ganedigezh ar strollad c'hoariva ha gantañ eo bet krouet al lugan, skritelloù ar pezhioù c'hoari, pe c'hoazh stummet an ostilhoù kehentiñ hag an doseroù kinnig.\nLec'hienn Ewen Langoët ha Portfolio Ewen Langoët


KOULZAD “NEVESAET” : HO KENDIVIZER EVIT ARBOELL ENERGIEZH Evit razh ar c’humunioù | GMVA\n« Goude gwelet kement-se, emichañs e ouiimp stagiñ hor gouriz… »\nPetra gober gant an dilerc’hioù amiantet ?\nUr bajennad nevez a vo troet gant rouedad Mediaouegoù ar Mor Bihan\nMeriñ gwell an dilerc’hioù e lastezerezh Sant-Teve\nDIGORADUR AR PARKLEC’H ESKEMM KENTAÑ\nKOULZAD “NEVESAET” : HO KENDIVIZER EVIT ARBOELL ENERGIEZH Evit razh ar c’humunioù\nGant ar c’houlzad « Nevesaet » e kinnig Mor Bihan Gwened tolpad ur gwir wiched unik evit an nevesadur energetek. Anv zo a skoazelliñ, en ur mod neptu ha dizalc’h, razh ar berc’henned é chom en un annez pennañ bet savet ouzhpenn 15 vlez zo, hag a faot dezhe gober labourioù evit arboelliñ energiezh.\nDa-gentañ e vez graet un diagnostik energetek. Gantañ e c’heller gwelet e peseurt stad emañ al lojeris e-raok kinnig meur a senario evit kas labourioù kempoell hag efedus da benn. Hervez ho korvoder e vo digoust an diagnostik pe e viot skoazellet gant an tolpad-kêrioù. Àr-lerc’h e vo roet harp d’an tiadoù, a-vat, àr an dachenn deknikel hag a-fet argant, gant ar c’houlzad « Nevesaet » : aliet e viot da choaz ar senario gwellañ, lakaet e viot e darempred gant tud a vicher kevelerion, roet e vo alioù àr ar rakprizioù, ar skoaziadoù argant … Mar bez arboellet d’ar bihanañ 25 % ag an energiezh gant ar raktres dalc’het ha mar bez ho korvoder doc’h divizoù ar c’houlzad e vo roet deoc’h ur skoaziad etre 1 000 ha 4 000 € gant an tolpad.\nHag evit ma vo aesoc’h an difraeoù d’an implijerion e ra ar c’houlzad « Nevesaet » àr-dro ar goulennoù skoazell kaset da ajañs broadel an anneziñ (ABRA) ha da departamant ar Mor-Bihan. Mat eo gouiet ivez n’hell ket ar skoaziadoù bout en tu-hont da 80 % a sammad PTB ar raktres labourioù.\nGouiet hiroc’h :\n02 97 60 42 55\nAg al Lun d’ar Gwener etre 9 eur ha kreisteiz hag etre 2e ha 5e30 e sez Mor Bihan Gwened tolpad 30 straed Alfred Kastler, P.I.B.S.2, 56006 GWENED\nEmgavioù a-ratozh gant ar c’houlzad « Nevesaet » a vo ivez, en ho kornad :\n• d’an 21/09 e Baden\n• d’ar 06/10 en Elven\n• d’an 19/10 e Sarzhav\n• d’ar 26/10 e Teiz-Noaloù\nDe 9h-12h et 14h-17h30\nDont e darempred - Pep gwir miret - 2019 - Menegoù lezennel - Créateur d’image


Kevredigezh Kembre-Breizh: Kriz ar skinwel kembreat\nKriz ar skinwel kembreat\nE-pad pemp miz ez eus bet ur poellgor oc'h imbourc'hiñ stad ar skinwel e Kembre hag en o danevellskrid e lavaront ez eus ezhomm d'ar gouarnamant reiñ £25 milion a-benn suraat dazont ITV Cymru (Skinwel Dizalc'h Kembre). Anez, emezo, e c'hallfe bezañ un diouer a abadennoù diwar-benn Kembre en dazont.\nHervez ar studiadenn-mañ ez eus bet un digresk e niver an abadennoù saoznek diwar-benn Kembre ha ma ne vez ket postet arc'hant foran en embregerezhioù skinwel, nemet war washaat n'aio stad an traoù. Evit a sell Kembre, nebeutoc'h-nebeutañ a genstrivañ zo etre ar BBC hag ITV, ha dre m'en deus roet Elis Owain, a oa rener ITV Cymru, e zilez, n'eo ket ken gwelet evel ur servij a-ratozh evit Kembre.\nTra ma pad S4C da servijout ar gembraegerien e kav da veur a hini e vefe ret dispign muioc'h war abadennoù kembreat e saozneg. Anat eo e c'hallfe an dispign-se bezañ diwar-goust ar c'hembraeg, dreist-holl pa'z eo ken skort an arc'hant d'ar mare-mañ.


(Adkaset eus Don Quijote)\nembannadur kentañ, 1605\nEl ingenioso hidalgo Don Quixote de la Mancha hervez an anv orin, El Quijote e spagnoleg a vremañ, Don Kic'hote peurvuiañ er skridoù brezhonek, zo ur romant spagnolek gant Miguel de Cervantes (1547-1616) embannet dre ziv rann e 1605 ha 1615 ma kont troioù-kaer ar marc'heg Don Quijote de la Mancha.\nQuixote eo an doare-skrivañ kozh hag a glote gant distagadur ar mare, pa veze distaget /x/ evel ar CH brezhonek.\nQuijote, e spagnoleg a vremañ, a ziskouez e vez distaget /x/ evel ar jota, da lavaret eo ar C'H brezhonek.\nAr romant[kemmañ | kemmañ ar vammenn]\nKontet eo troioù Alonso Quijano, un hidalgo a lenn kement a romantoù marc'hegiezh ma laka en e benn da vont da varc'heg, ha da gemer an anv Don Quixote. Kemer a ra un tieg, Sancho Panza, da skoedour gantañ.\nBrudet eo abadenn ar milinoù-avel el levr.\nEmbannadurioù brezhonek[kemmañ | kemmañ ar vammenn]\nN'eus ket a droidigezh eus skrid klok romant Cervantes.\nTroet e oa bet gant Ar Pagan (Loeiz ar Menn) ha Bodspern (Loeiz Gourlet) hag embannet a dammoù e-barzh Ar Bobl, etre 1913 ha 1914, dindan an titl Don Kichott.\nAdembannet gant Emgleo Breiz e 1991, evel Don Kihote.\nDon Kic'hote de la Mancha, e brezhoneg eeun gant An Here e 2002, skrid ha skeudennoù gant Alan Dipode.\nDon Kic'hote, Al Lanv, 2013. Adwelet ha berraet gant Marsel Klerg, diwar skridoù Bodspern hag Ar Pagan e-barzh ar gelaouenn Ar Bobl.\nUr bedad kealioù foutouilhok, dastumet diwar e levrioù, a rae un engroez en e faltazi\nGustave Doré, 1863\nDon Quijote hag ar milinoù-avel\nHonoré Daumier, c. 1868\nDon Quixote ha Sancho Panza\nAdtapet diwar « https://br.wikipedia.org/w/index.php?title=Don_Quijote_de_la_Mancha&oldid=1871124 »\nSkridoù lennegel troet e brezhonek\nKemmoù diwezhañ degaset d'ar bajenn-mañ d'an 15 Ebr 2020, da 22:44.


Eil quevren - An decvet Chabistr - Wikimammenn\nEil quevren - An decvet Chabistr\nYouen-Yan-Lois Derrien, 1779-1792 (?) (p. 102-104)\n◄ An navet Chabistr. Van degout pehini a erru er veditation An decvet Chabistr. Var an exerciç diouz ar mintin An unnecvet Chabistr. Var an exerciç diouz an nos, ha var an examen a goustianç ►\n3. Guelit dre avanç pe seurt afferou pe seurt occupationou ha pe seurt occasionou ho pezo en deiz-se da servicha Doue ha pe seurt tentationou a allo erruout gueneoc’h d’e offansi pe dre goler, pe dre vanite pe dre un dereglaraant-all bennâc, hac en em breparit gant ur resolution santel da implija ervat ar moienou pere a dle en em offr deoc’h da sevicha Doue ha da augmenti ho tevotion : evel er c’hontrol en em zisposit da evita ervat, da gombati ha da drec’hi ar pez a ell en em bresanti control d’ho silvidiguez ha da c’hloar Doue : ha ne de quet aoualc’h ober ar resolution-se, ret eo ivez prepari ar moyenou d’e executi ervat. Dre exempl mar guelàn, em eus da dreti un affer bennâc gant un den hac a so colerus, e quemerin ar resolution non pas hepquen da viret n’en offansin, mæs c’hoaz d’en em servichout eus a gomsou douç evit gounit e speret, peautramant e pedin ur re bennâc d’am sicour d’e doleri. Mar guelàn ec’hallin bisita un den clàn, e tisposin an heur, ar gonsolation hac ar sicour am eus da rei dezàn hac evels evit an nemorant-all.\n4. Quemense great, en em humiliit dirac Doue, oc’h anaout ervat penaus ac’hanoc’h hoc’h-unan ne ouffac’h ober netra eus ar pez hoc’h eus diliberet daoust p’evit tec’het diouz an droug, daoust p’evit ober ar mad : Hac evel pa zalc’hac’h ho calon etre ho taouarn, offrit-èn gant hoc’h-oll desseinou mad d’ar Vajeste a Zoue, oc’h e supplia d’ho quemeret dindan e brotection ha d’ho crehat evit ma er servichot fidelamant ; hac evit ar sujet-se livirit mui a galon eguet a c’henou : O va Doue, chetu amàn ar galon baour ha miserabl-mâ, pehini dre ho madelez e deveus concevet cals a affectionou hac a resolutionou mad evit ho servich ; hoguen allas ! caër e deveus en em efforci da glasq effectui ar mad a zesir da ober, nemedoc’h-hu a rohe dezi ho penedidion celestiei, pehini a c’houlennàn ouzoc’h en intention-se, o Tad deboner, dre ar merit eus a Bassion ho Map quer, en enor da behini e consacràn hac e c’hoffràn an dervez-màn hac ar rest eus va buez. Invoquit ar Verc’hes hon Itron, hoc’h Eal mad hac ar Sent, evit ma hoc’h assistint e quenver quemense. Mæs an oll actou spirituel-màn a dle beza great e ber gomsou ha gant ferveur abarz sortial eus ho ty , mar de possibl, evit dre voyen an exerciç-se ma couezo benediction Doue var guement a reor epad an deiz ; hoguen me ho ped, Philotee, na vancot jamæs d’an dra-man.\nAdtapet diwar « https://br.wikisource.org/w/index.php?title=Eil_quevren_-_An_decvet_Chabistr&oldid=122774 »\nKemmoù diwezhañ degaset d'ar bajenn-mañ d'an 9 Eos 2018, da 09:09.


Salassed - Wikipedia\nAr pobloù e Galia a-raok an aloubadeg roman\nAr Salassed (latin :Salassi ; henc'hresianeg : Σαλασσοί Salassoí) a oa ur bobl kelt pe ligur war lez ar stêr Dora Baltea e Traoñienn Aosta en hanternoz Italia. Hervez istorourien Italia e oant kentoc'h Ligured, hervez an istorourien c'hall e oant Kelted.\n2 Yezh ar Salassed\nHervez an Hellazad Strabon edont o chom en un izelenn entre daou venez, hag enni mengleuzioù aour. Hervez Dion Cassius e teuas ar c'honsul roman Appius Claudius Pulcher da blaenaat ar freuz hag ar reuz a oa er saonenn abalamour d'an tabut a veze etre ar Salassed hag ur bobl all diwar-benn an dour hag ar mengleuzioù. Evel se e kavas ar Romaned o zro da deurel o c'hrabanoù war ar mengleuzioù aour.\nWar-dro -141, en emgann Verolengo, e voe pilet lejionoù roman ar c'honsul ha 10 000 soudard a gollas eno. Hogen diwezhatoc'h e voe trec'het ar Salassed en emgann Mazze, gant an daou gonsul, Appius Claudius Pulcher ha Cæcilius Metellus. En dro-se e kolljont 5 000 den ha ret e voe dezhe kuitaat an tolead Canavese. Nac'h a reas Sened Roma abadenn an trec'hlid ouzh ar c'honsul en abeg d'ar gwadek ma oa bet e vrezelekadenn.\nEr bloaz 100 kent JK e voe diazezet kêr Eporedia e traoñ ar saonenn (Ivrea hiriv).\nNe veze ket sioul-kenañ an darempredoù gant ar Romaned atav, ha bec'h a ouient reiñ d'o amzeien diwar lein ar menezioù pa skoent mein war o bagadoù soudarded ; gouez da Strabon e voe laeret teñzor Julius Caesar gant ar Salassed.\nE -37 e fellas d'an impalaer Augustus serriñ ar saonenn e-pad daou vloaz evit dont a-benn outo ouzh o lakaat da varnaoniañ. Met harp o devoe gant o amezeien all, ha tro wenn a reas ar Roman.\nE -34 e voent trec'het gant Valeri Messala.\nEn -25 avat en em savas ar Salassed hag e voe kaset, gant Augustus, ar jeneral Aulus Terentius Varro Murena, lakaet d'ar marv en -23, da beuraloubiñ saonenn Aosta. 36 000 prizoniad a reas, pa ne oa nemet 8 000 brezelour. Gwerzhet e voe ar Salassed evel sklaved e marc'had Eporedia. Evel-se e voe skubet o fobl e-maez an Istor, rak ne voe ket anv anezho ken.\nUn drevadenn roman nevez a voe savet, anvet Augusta Prætoria Salassorum (Aosta), poblet gant 3 000 den bet el lejionoù, e-lec'h kêr-benn gozh ar Salassed. Ar re-se, gant o sklaved moarvat, a savas un hent roman dre ar saonenn.\nYezh ar Salassed[kemmañ | kemmañ ar vammenn]\n↑ (it) Mariagrazia Vacchina : Qui étions nous? La riscoperta del classico nella realtà valdostana di oggi, Musumeci Editore, Aoste, 1989 p. 38 (ISBN 978-8-87032-310-8)\nAdtapet diwar « https://br.wikipedia.org/w/index.php?title=Salassed&oldid=1978755 »


Bremañ - Niv. 368\nNevezamzer ar skav-gwrac'h\nUr c'hoari-ger diouzh ar c'hiz zo er mare-mañ e Kebek. Goude ar "Printemps arabe" setu deuet mare "Printemps de l'érable" arouez Kanada.\nMa'z eus ur rannved ma ne c'hortozer ket kement-se gwelet ar bobl o kregiñ gant an dispac'h ez eo Norzhamerika. Milionoù a Stadunaniz o deus gouzañvet diwar ar subprimes, da skouer, ha koulskoude, pelec'h emañ an emsavadeg, pe an nerzhioù cheñch ar gevredigezh, da nebeutañ ?\nE Kebek er mare-mañ e c'hoarvez un dra hag a rank bezañ heuliet a-dost. Kregiñ a ra nerzhioù ar re yaouank da gejañ gant re ar pobloù henvroat ha gant ar re a stourm evit reiñ e frankiz da Gebek. Ha ma vefe deroù bruzunadur an impalaeriezh norzhamerikan ?\nAnkounac'haat a reer bepred e kouezh atav, mare pe vare, ar pezh a seblant graet evit padout da viken. Krog eo ar Stadoù-Unanet, ha Kanada da-heul, gant o diskar. Diwar-se e c'hano traoù nevez pe e tifluko nerzhioù kozh a greded aet da get.\nAsorez : bevañ e-kreiz ar mor\nUn tamm kinnig eus enezeg an Asorez er Meurvor Atlantel.\nKerroman : porzh-pesketa an Oriant\nUr sapre labour e oa bet sevel porzh pesketa an Oriant, Kerroman.\nHerve Bihan, skolveuriad, zo nec'het gant plas ar brezhoneg er skolioù-meur.\nBreizhiz er gouarnamant gall\nBretoned a gaver er gouarnamant gall nevez. Piv int ?\nBirvilh e kevredigezh Kebek.\nAet eo unan eus sonerien ar Beastie Boys, Adam Yaunch, da Anaon.\nPetra an diaoul eo a zumba ? Respontet e vo deoc'h gant Valérie Kervella !\nDiv bajennad prientet gant skipailh Skol an Emsav evit an deskidi.\nLevrioù liesseurt ha c'hoari Gerioù-kuzh Yannig ivez.\nBowling : stourm ospital Karaez er sinema\nA-benn miz Gouere e vo bannet ar film Bowling er salioù sinema.\nUr vro sonn war he zreid


Lefkada (gresianeg a-vremañ : Λευκάδα), Leukas e henc'hresianeg (Λευκάς), zo unan eus an Inizi Ionian e Gres. En hanternoz da Itaka ha Kefalonia emañ, ha dezhi ur gorread a 305 km² ha 117 km aodoù. Stavrota eo Ar menez uhelañ enni, 1 158 m uhelder dezhañ.\nStag eo dre ur chaoser ouzh an douar-bras.\nAr c'hêrioù pennañ eo Lefkada, ar gêr-benn, Nydri ha Vassiliki, daou borzh da vont da inizi Meganissi ha Kefalonia.\nMeneziek eo an enez, ha strujus er reter hag er c'hreisteiz. Dirak aod ar reter ez eus enezennoù glas, evel Skorpios, Madouri ha Sparti. Serzh eo an aod kornôgel avat ha traezhennoù hir en he hed bep an amzer.\nLamm Lefkada zo un tornaod 72 metrad dezhañ a lamme an dud diwarnañ er mor en Henamzer pa vezent gant kleñved ar garantez.\nAr varzhez Sapfo en em lazhas eno abalamour da Faon.\nSanta Maura e oa an anv italianek d'ar mare ma oa stag an enez ouzh Republik Venezia (betek 1797), ha goude Sainte-Maure e galleg. E 1800 e lakaet d'ur rann eus Republik ar Seizh-Enez.\nAdtapet diwar « https://br.wikipedia.org/w/index.php?title=Lefkada&oldid=1945048 »


Région_Bretagne - Ar Rannvroioù a-unvouezh\nUr garta evit ar yezhoù rannvro zo bet degemeret gant rannvroioù Frañs. He fal : saveteiñ ha diorren ar yezhoù rannvro. Fellout a ra d'ar rannvroioù en em ziazezañ war ar garta-se evit bezañ un nerzh kinnig pa vo deuet ar mare da skridaozañ ul lezenn.\nDiorren ar yezhoù rannvro, setu aze pal ar garta a oa bet kinniget en un doare ofisiel e Caen, d'ar 4 ha d'ar 5 a viz Kerzu tremen, da-geñver Kendalc'h Kevredigezh rannvroioù Frañs. Meur a brezidant rannvro, Jean-Yves an Drian en o zouez, a oa deuet da sinañ ar garta a-benn diskouez pegen stag ez int ouzh ar sujed-se.\nDaou vloavezh o kendivizout\nAr garta-se, a oad o sevel abaoe daou vloaz, a ziskouez ar c'hoant boutin zo gant ar rannvroioù da saveteiñ ar yezhoù rannvro ha d'o c'has war-raok. Enni e vez erbedet un toullad diarbennoù aozet hervez tri ahel : derc'hel kont eus ar yezhoù rannvro en ensavadurioù, kelenn ha stummañ e yezhoù rannvro ha plas ar yezhoù-se er gevredigezh.\nUl lezenn evit ar yezhoù rannvro\nEn nevezamzer tremen e oa bet embannet gant ministrez ar Sevenadur e vefe savet ul lezenn evit ar yezhoù rannvro. C'hoant o deus ar rannvroioù da gemer an destenn-se da ziazez evit marc'hata gant ar Stad ha da vezañ un nerzh kinnig pa vo skridaozet al lezenn.\nKaset e vo ar garta da brezidant ar Republik ha da vinistred ar Sevenadur, an Deskadurezh Stad hag an Deskadurezh uhel. E-keit-se eo bet Bodad yezhoù rannvro Kevredigezh rannvroioù Frañs o c'houlenn emgav gant ar vinistred a-benn lakaat ar gaoz war plas ar yezhoù rannvro en adreizhoù zo war ar stern (liseoù, kenstrivadeg tuta ar gelennerien evit an deskadurezh uhel hag evit stummerezh kentañ ar skolaerien).\nTrugarez deoc'h da skrivañ ho kemennadoù e brezhoneg hag e galleg evit ma vint komprenet gant lennerien ar stumm gallek.\nPublié le Monday, December 15, 2008


E Breizh n’eus ket kalz a loened war o feulzer. En hor bro ez eus parkeier sterniet mat gant ar « paotr saout ».\nE Korsika n’eo ket memes jeu. Eno e vez al loened, moc’h, givri pe deñved o c’haloupat er menez. Ezhomm zo evit ar vesaerien da gaout troioù-gouzoug GPS evit gouzout war amzer real e-pelec’h emañ al loened er strouez.\nGeovie zo un embregerezh a brodu seurt binviji. Dre m’he doa kalz a bratiked e Korsika he deus troet e korseg an arload. Klasket he deus Geovie doujañ d’ar rannyezhoù zoken, setu perak eo bet troet gant troerien a-vicher. Un embregerezh eus Bro-Savoa eo Geovie hag en Europa e vez graet he froduioù.


Ar strobineller Gandalf o talañ ouzh an Nazguls\nAn Nazgul (eus nazg, gwalenn e yezh ar Mordor) 'zo tudennoù ijinet e-bed Aotrou ar Gwalennoù, gant J. R. R. Tolkien. Etre bev ha marv tost int da vezañ tasmantoù. Gant ur stumm diwelus int, gwisket gant mantilli du bras. Breinet int bet gant ar gwalennoù roet gant Sauron, aotrou an deñvalijenn, ha deuet int da vezañ e vevelien. Desachet int holl perc'hennerien an is gwalennoù war-zu ar gwalenn mestr.\nUn Nazgul gwelet a-dost\nEil oadvezh[kemmañ | kemmañ ar vammenn]\nSauron ar strobineller du, roue ar Mordor, en deus roet gwalennoù hud e penn kentañ an Eil Oadvezh: teir d'an elfoù, seizh d'ar kordoned ha seizh d'an dud. Met chom a rae unan kuzh gantañ hag a oa mestr war an holl re all.\nAdtapet diwar « https://br.wikipedia.org/w/index.php?title=Nazgûl&oldid=1724203 »\nKemmoù diwezhañ degaset d'ar bajenn-mañ d'an 25 Her 2016, da 06:57.


Fonetik - Wikipedia\nStudi ar sonioù a vez savet gant ar vouezh eo ar fonetik. Disheñvel eo diouzh ar fonologiezh neuze, rak keit ha ma vez studiet gant ar fonologiezh doare mont-en-dro ar sonennoù hervez struktur ur yezh resis, gant ar fonetik e vez studiet perzhioù ar sonennoù sonenn hag an doareoù d'o froduiñ gant ar vouezh. Fonennoù a vez graet eus ar sonennoù yezh studiet gant ar fonetik, disheñvel-mik diouzh ar fonemennoù a vez pledet ar fonologiezh gante.\nGallout a c'heller isrannañ tachennoù-studi resis ar fonetik evel-mañ :\nfonetik an distagañ : (saoz. articulatory phonetics) a denn da studi an doare ma vez produet ar sonennoù gant ar genoù, an dent, an teod, h.a. ;\nfonetik ar sonioù : (saoz. acoustic phonetics) a denn da studi ar gwagennoù-son a sav diwar sonennoù disheñvel ;\nfonetik ar c'hleved : (saoz. auditory phonetics) a denn da studi an doare ma vez merzet ar sonennoù\nPeurliesañ e vez treuskrivet sonennoù ar yezhoù hervez al lizherennoù ispisial (Lizherenneg fonetik etrebroadel) bet savet gant KCevread Etrebroadel ar Fonetik, met muic'h-mui e vez kavet istemoù all, dreistholl evit ar c'henwiad, evel an X-SAMPA.\nAdtapet diwar « https://br.wikipedia.org/w/index.php?title=Fonetik&oldid=1745375 »\nKemmoù diwezhañ degaset d'ar bajenn-mañ d'an 7 Ebr 2017, da 23:33.


Le Télégramme - Spered Ar Vro - Tangi Merien. C'hoari !\nTangi Merien. C'hoari !\nAr c'hoariva gant Strollad ar Vro Bagan a blij kalz da Tangi ivez. Foto Jil Penneg\nA bep seurt traoù a ranker ober evit gounit e vara komedian... gant plijadur atav !\nNe oa ket sañset Tangi Merien dont da vezañ aktour a vicher ha p'en defe c'hoariet en ur pezh-c'hoari : « ar chips aour », ur barodienn eus prizioù Cannes... pa oa er skol. Ur stummadur en doa graet e skol an ESRA e Roazhon da vezañ stummet war bed ar c'hleweled. Se evit dont da vezañ teknisian war ar gouloù, ar son, ar frammañ pe ar filmañ. Goude se e oa aet da labourat evit Radio Kerne evel kazetenner, evit ar c'heleier e-pad un eizh miz bennak. « Kazetennerezh, n'eo ket tre se 'moa c'hoant ober, c'hoari, se eo ar pezh 'moa c'hoant ober », emezañ. Un tammig c'hoariva a oa bet graet gantañ gant Strollad Ar Vro Bagan, « Ar roue Ubu », e 2008 pa ne oa nemet ugent vloaz. Taolioù esae a oa bet graet gantañ evit an eilmouezhiañ. Deut e oa mat gantañ. Diwar se en doa divizet mont war ar vicher komedian. « Ha kroget kerkent gant Ken Tuch goude Radio Kerne ». Sketchoù farsus Ken Tuch a vez tro da welet c'hoazh war Brezhoweb.\nA bep seurt traoù a ranker ober evit gounit e vara komedian. Tu plijus ar vicher, petra ! Mouezh Treveur Mac Brennig, tad ar familh, en deus bet graet er Familh Morlaeron. « Ar wech kentañ ma veze kinniget ur perzh pennañ », eme Tangi. Hag evit Boulig ha Billig : « ur sizhun pe ziv da harzhal er studio. Skuizhus e oa evit ar vouezh d'ober "waou, waou" e-pad dek devezh ! » Billig ar c'hi a gomz ivez, dre chañs. En un abadenn evit ha gant ar vugale e vez ivez abaoe 2011, an abadenn « Unan, daou, tri » evit Brezhoweb. Un abadenn evit lakaat ar vugale d'ober gant ar brezhoneg evit an dudi ivez. Adalek ar bloavezh-skol o tont e vo Tangi o kinnig an abadenn « Mouchig Dall » gant Maï Lincoln evit Frañs 3. Doareoù nevez a vo gant an abadenn a veze kinniget abaoe dek vloaz gant Riwal ha Goulwena.\nKenderc'hel a raio Tangi da eilmouezhiañ. Ur vicher ma ranker ober a bep seurt mouezhioù... Lakaet en deus e vouezh war ur film erotek, difennet d'an dud dindan triwec'h vloaz. « Fier-ruz on da vezañ lakaet va mouezh war an dudenn-se », eme al Leonad. N'eo ket bet aes atav dezhañ koulskoude lakaat ar c'hwezhioù e lec'h mat, pe ar santimantoù. Soutiloc'h eo eget lakaat e vouezh war tresadennoù-bev ! Gant Marion Gwenn, anavezet gantañ abaoe pell, en doa labouret Tangi war Nine Songs. « Ma vijen bet gant unan bennak all, marteze ne vijen ket bet ken en ma aez », eme ar paotr. Ar film « Nine Songs » a c'heller gwelet war Breizhvod war internet. A-hend-all e vo Tangi war al leurenn gant Strollad ar Vro Bagan d'an 11 a viz Gouere evit ar pezh-c'hoari « Frankiz » a gont diwar-benn ar brezelioù en Aljeria hag e lec'h all. Hag e kendalc'ho Tangi d'ober pezh a gar : « E bed ar c'hoari eo ret ober a bep seurt traoù, mont da welet a-gleiz hag a-zehou, kaout skiant-prenet evit mont war-raok war ar vicher, war ar yezh... ». [TIT-NOTE_B]Lexique [/TIT-NOTE_B]\nAdvouezhiañ et eilmouezhiañ : doublage (voix). Frammañ : montage. Kleweled : audiovisuel. Perzh : rôle. Tudenn : personnage.


Pajenn:Morvan - Buez ar Zent, 1894.djvu/856 - Wikimammenn\nPajenn:Morvan - Buez ar Zent, 1894.djvu/856\n17 a Gerzu\nsant judikael, roue breiz\na ziskleriaz dioc’htu e raparje ann drouk a ioa bet great var douar Frans, petra bennag n’oa ket kaoz d’ann drouk-se ; rak great oa bet heb gouzout dare d’ezhan. Mont a reaz he-unan da gaout Dagobert asambles gant sant Alar, ha kerkent e oue sinet ar peoc’h etre ann daou brins.\nRoue Frans a bedaz roue Breiz da vont da leina ganthan. Mes Dagobert a rene d’ann ampoent eur vuez a skouer fall, hag abalamour da ze Judikael ne falvezaz ket d’ezhan mont : chom a reaz e ti zant Ouan, a ioa neuze da dosta d’ar roue hag a oue goudeze hanvet da eskop e Rouan. Hogen, roue Breiz n’oa ket eaz he goustians pell a ioa abalamour m’en doa kuiteat ar gouent ; mes muioc’h a geuz en devoue c’hoaz d’ar faot-se goude beza great anaoudegez gant sant Alar ha sant Ouan. Setu perak, pa oue distro d’ar gear, e lezaz he gurunenn hag he rouantelez gant unan euz he vreudeur evit guiska adarre sae ar venac’h e kouent Gael.\nEno e tremenaz ann nemorant euz he vuez o poania da rapari, dre he garantez evit Doue ha dre eur binijenn galet, ann amzer a gave d’ezhan en doa kollet er bed. Erfin, o c’houzout e tostea he heur diveza, e reaz gelver dirazhan ar venac’h all euz ar gouent evit goulenn pardoun digant-ho. Neuze e resevaz he zakramanchou gant eunn devosion vraz, ha prest goude e varvaz e peoc’h enn noz etre ar c’houezek hag ar seitek a viz kerzu euz ar bloaz 658 pe 660. Doue a ziskouezaz he zantelez dre ar miraklou dreist kount a c’hoarvezaz var he vez.\nAr zant-ma a reaz eur faot o kuitaat ar gouent goude beza bevet ennhi meur a vloaz. Ann dud santela a gouez ato enn eur faot bennag ; mes ho faotou a ra d’ezho beza humploc’h, beilla guelloc’h varnho ho-unan, beza aketusoc’h d’ar bedenn ha kaout muioc’h-mui a gasouni ouz ar pec’hed. Evelse e raparont ar faotou-ze dre eur guir binijenn, hag e teuont da veza santeloc’h c’hoaz goudeze. « Ar re a gar Doue, eme ann abostol sant Paol, a c’hell lakaat peb tra da dalvout d’ezho ; » « — betek zoken ho fec’hejou, » eme zant Aogustin. Pevare e teuimp-ni da goumpren ha da heulia ar gentel-ma ?\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/856&oldid=138107 »


Ul lodenn deus skipailh ESAT Kan ar Mor Kemper. Jakez ar Gouerou a zo an trede a gleiz © Radio France - Tudi Crequer\nDiffusion du vendredi 27 avril 2018 Durée : 11min\nKomzet e oa bet ganeomp diwar-benn perc'henn nevez preti Ploneour Menez, diwar-benn 50 vloaz kevredigezh Kan ar Mor. Hag ar mell goulenn a zo bet savet ganeomp : gant piv ez aio ar sardinenn aour ar bloaz mañ ??\nChom a raio digor Ty Grean, preti Ploneour Menez\nMuioc'h mui a ostalerioù ha pretiez a gustum serriñ, dreist-holl war ar maezioù. Padal ur perc'henn nevez zo o paouezh kaout ostaleri an Ty Grean, e Plouneour Menez. Pierre Duval paotr Pleiber zo ouzh ar stur abaoe teir zihunvezh zo. Laouen tout an dud welet vezo kendalc'het servichañ predjoù kreizteiz d'al labourien a-hed ar sizhunvezh. Reportaj Jañ-Luk Bergot.\n50 vloaz ar gevredigezh Kan ar mor\nAbaoe 50 vloaz e klask ar gevredigezh Kan ar Mor reiñ ur plas e bed al labour d'an dud ampechet. Pa ouezer ez eus 18 % deus an dud ampechet a chom dilabour. Dorioù digor ESAT Kemper a oa hiriv. Jakez ar Gouerou a zo e penn unan deus skipailhoù gopridi Kan ar Mor. Arabat krediñ ez aio difonn al albour gant tud ampechet emezañ ! Pennad-komz gant Jakez ar Gouerou ha Tudi Crequer.\nPiv a c'hounnezo ar sardinenn aour ?\nD'ar Sadorn 28 a viz Ebrel e vo aozet ar Chakod Noz. Kenstrivadeg filmoù berr e brezhoneg bet filmet gant un benveg godell eo. Aozet e vo e MJC Douarnenez adalek 18e. An eil gwech eo da z/Daoulagad Breizh hag Emglev Bro Douarnenez aozañ ar Chakod Noz. Kaset zo bet dezho 45 film ar bloaz-mañ. Displegadennoù Youn ar Maout deus Daoulagad Breizh.


Ai'ta! - Wikipedia\n(Adkaset eus Ai 'ta)\nAi'ta! a zo ur strollad bet savet e Bro-Dreger er bloavezhioù 2000 a-benn difenn ar brezhoneg gant tud aet skuizh gant stad ar brezhoneg en deiz-ha-herie. Liseidi, implijidi, kelennerien, studierien, micherourien, ha skolaerien int ha n'eo ket Ai'ta! stag diouzh strollad politikel ebet.\nkelaouiñ ha reiñ da c'houzout d'ar Vretoned penaos emañ kont gant o yezh.\nDiskwel d'an dud zo eus ur yezh e Breizh hag a vez komzet bemdez gant tud, yaouank evit un darn anezhe.\nGoulenn groñs ur wir divyezhegezh digant ar reoù a zo ar galloud ganto e Bro-Dreger evit ma vefe ar brezhoneg bezañ gwelet ha klevet er vuhez foran.\nAnfeuls eo o doareoù stourm, diwar skouer Gandhi, Greenpeace hag Euskariz ar strollad Demo.\nEvit sachañ evezh an dud war stad ar brezhoneg e vez graet ganto manifestadegoù, c'hoariva er straedoù, kentelioù brezhoneg n'eus forzh pelec'h. Mont a reont ivez da welet an tier-post, an tier-gar, an tier-kêr, ha kement 'zo, evit goulenn groñs e vefe kinniget hag implijet ar brezhoneg el lec'hioù-se.\nLec'hienn ofisiel ar strollad Ai'ta !\nAdtapet diwar « https://br.wikipedia.org/w/index.php?title=Ai%27ta!&oldid=1869398 »\nKemmoù diwezhañ degaset d'ar bajenn-mañ d'an 30 Meu 2020, da 21:20.


Here | 2013 | Soubenn ar geek\nPosted in C'hoarioù video with tags Amerika, bloavezhioù 90, familh, karantez, lise, merc'hed, Stadoù-Unanet on Here 25, 2013 by geekezig\nPosted in C'hoarioù video with tags Istor on Here 13, 2013 by geekezig\nUn toullad mizioù zo em boa klevet komz diwar-benn raktres Type:Rider ha dedennet e oan bet spontus. Seblantout a rae brav eston ha dedennus-tre.\nAbaoe an 10 a viz Here e vez kavet da werzhañ evit ar poellgomzoù hag all. N’am eus doare ebet da c’hoari d’ar c’hoari a-bezh neuze met profitet ‘m eus eus ar stumm digoust (ha diglok neuze) a vez kavet war lec’hienn Arte. Kuzuliañ a ran deoc’h mont da gaout un dañva ma fell deoc’h.\nUr mennozh dedennus eo Type:Rider : un doare teul-c’hoari (met n’eo ket kement-se ur “sirius game” evidon-me) evit kontañ istor ar skritur ha goude-se al lizherennerezh. Fiñvet e vez daou boent a-dreuz liveoù evit tapout lizherennoù ha diskoachañ pennadoù bihan diwar-benn an istor ar skritur hag an Istor dre vras neuze. Brav-kenañ eo al liveoù ha plijus an aergelc’h abalamour d’ar sonerezh. Desket e vez ur bern traoù ouzhpenn plijet e vefen bet o teskiñ gant-se e 2005 evit ma c’hentelioù Istor ar skritur hag al levraouegoù, marteze e vefen deuet a-benn da gaout ouzhpenn 5/20.\nPezh a zo, n’eo ket ur c’hoari plijus-tre. Bepred e ranker ober ar memes traoù, dre vras n’eus netra ispisial d’ober (ul lamm bennak lakaomp) hag eeun spontus eo al liveoù. Da vareoù zo ez eus traoù torr-pennoc’h, chomet on stanket e-pad pell spontus war memes lodenn en ur chabistr ha chomet a-sav gant ar c’hoari. ‘M eus aon eo plijusoc’h c’hoari gant ur skramm a vez touchet (diorroet eo bet ar c’hoari evit se emit-hu). N’on ket kendrec’het gant ar c’hoari neuze, daoust din kavout eo brav ha dispar bepred ar mennozh diazez. Da welet marteze pa teuio er-maez ar c’hoari-klok war PC ar miz o tont sañset (ma n’eo ket re gêr), rak aze ar c’hoari flash a lak ma urzhi da dommañ forzh pegement… !\nMa, grit o soñj ma fell deoc’h, digoust eo ha ne bad ket gwall bell!\nC’hoari savennoù/puzzle evit iPhone, iPad, Android. Diorroet gant Agat Films & Cie / Ex Nihilo ha Cosmografik, embannet gant Bulkypix hag Arte d’an 10 a viz Here 2013.\nPosted in Filmoù with tags enklask, familh, Stadoù-Unanet on Here 13, 2013 by geekezig\nPosted in Levrioù bannoù-treset with tags comics, faltazi, familh, lise, Stadoù-Unanet on Here 9, 2013 by geekezig\nPosted in Filmoù with tags faltazi, familh, Stadoù-Unanet on Here 8, 2013 by geekezig\nPosted in Filmoù with tags faltazi, familh, Japan on Here 7, 2013 by geekezig


Inis Eoghain - Wikipedia\nInis Eoghain en Iwerzhon (e ruz)\nLedenez Inis Eoghain (Inishowen e saozneg)\nInis Eoghain (Inishowen e saozneg) zo ul ledenez e hanternoz Iwerzhon, e kontelezh Dún na nGall. Brasañ ledenez Iwerzhon eo. Er beg pellañ anezhi emañ Cionn Mhálanna, beg-douar norshañ ar vro. El ledenez e kaver ivez tevennoù traezh bras hag er c'hreisteiz emañ kreñvlec'h Grianán Áiligh, ur savadur mein bras eus ar VIvet kantved.\nUl ledenez 884 km² he gorread eo Inis Eoghain. En norzh dezhi emañ ar Mor Atlantel, er reter Loch Feabhail ("Lough Foyle"), hag er c'hornôg emañ Loch Súilí ("Lough Swilly"). Er su emañ ar peurrest eus kontelezh Dún na nGall. Goude an oadvezh-skorn diwezhañ e oa ur gwir enezenn eus Inis Eoghain, troc'het diouzh douar-bras Iwerzhon.\nEmañ an darn vrasañ eus an annezidi o chom war an aod, e kêrioù bihan. E-kreiz al ledenez ez eus menezioù izel, an hini uhelañ anezho o vezañ Sliabh Sneachta ("menez an erc'h") hag a dap 619 metr uhelder.\nAdtapet diwar « https://br.wikipedia.org/w/index.php?title=Inis_Eoghain&oldid=1917381 »\nKemmoù diwezhañ degaset d'ar bajenn-mañ d'an 27 Du 2021, da 10:53.


Stumm eus an 25 Her 2018 da 04:03\n133 okted ouzhpennet , 1 bloaz zo\nStumm eus an 25 Her 2018 da 03:45 (kemmañ)\nD (→Mennozhioù all)\nStumm eus an 25 Her 2018 da 04:03 (kemmañ) (dizober)\n'''Gireg Konan''' a zo ganet e [[Lannuon]], e [[Bro-Dreger]], d'an [[21 a viz Here]] []. Mab [[Jakez Konan]] hag [[Anna-Vari Klou]] eo. Pemp bugel zo bet er familh : Ivona (1934-1973), Ewan (1936-), Herve (1940-2017), Annaig (1946-1949), ha Gireg. Buanik goude e c’hanedigezh, e miz C’hwevrer 1952, ez eo aet ar familh a-bezh kuit da vevañ da vMontréal e Rannvro Gebek, er C’hanada. Eno e talc’has ar yezh da vezañ komzet er familh. Setu penaos en deus desket brezhoneg.\nSavet eo bet er [[Kanada|C'hanada]], e [[Bro-Gebek]], e-lec'h ma oa aet e dud da vevañ e 1952. Diaes e oa bevañ e Breizh gant an nebeud a labour a oa hag ar c'houlzad broadelouriezh c'hall taer a oa neuze. Goude bezañ bevet eno e-pad tost da 25 bloaz, e tistroas da Vreizh e 1976.\n[[Restr:Gireg Konan 2017.jpg|alt=|vignette|Gireg Konan en e liorzh e 2017|324x324px]]\nDesket e voe lenn ha skrivañ ar yezh dezhañ er gêr gant e vamm hag e c’hoar a-raok ma ‘z eas d’ar skol. E skoliadur kentañ,eil-derez ha skol-veur a voe graet eno. ha dontDont a reas a-benn da dapout un aotreegezh war ar c’heologïezh (Loyola College eus Skol-Veur Montréal) ha da heul un testeni kelenn (McGill University). Tri bloaz eo bet kelenner du-hont er C’hebek. En holl ez eo bet tost da bemp bloaz warn-ugent e Kebek.\n'''Distreiñ d’ar vro'''\nMarvet e oa e vamm hag e c’hoar Ivona e miz d’an 3 a viz C’hwevrer 1973 da heul ur gwallzarvoud, diskaret ma oant bet o-div diwar ar riblenn-hent gant ur c’harr-tan aet da sot ma ne sente ket e berc’henn ouzh ar stur. ! Diwezhatoc’h e 1976 e teuas c’hoant dezho, d’e vreur Herve, dezhañ ha da Jakez Konan o zad, da zistreiñ da Vreizh da vevañ. Ur wech degouezhet e Perroz e voe dilabour e-pad ur pennad brav (18 miz). A-benn ar fin en em stalias da liorzhañ e Perroz e 1978.▼\nDimezet hag euredet e voe gant e wreg, Marivon ar Gwilhouz, hag eñ e miz Ebrel 1980. Teir merc’h o deus bet. Bevañ o deus graet e brezhoneg, rak ne dalv ket ar boan hepken komz eus ar brezhoneg evel eus un dra a weler en ur mirdi. « Krediñ a ran en ur yezh vev ha bevet. », emezañ.▼\n▲Marvet e oa e vamm hag e c’hoar Ivona e miz d’an 3 a viz C’hwevrer 1973 da heul ur gwallzarvoud, diskaret ma oant bet o-div diwar ar riblenn-hent gant ur c’harr-tan aet da sot ma ne sente ket e berc’henn ouzh ar stur. Diwezhatoc’h e 1976 e teuas c’hoant dezho, d’e vreur Herve, dezhañ ha da Jakez Konan o zad, da zistreiñ da Vreizh da vevañ. Ur wech degouezhet e Perroz e voe dilabour e-pad ur pennad brav (18 miz). A-benn ar fin en em stalias da liorzhañ e Perroz e 1978.\n▲Dimezet hag euredet e voe e wreg, Marivon ar Gwilhouz, hag eñ e miz Ebrel 1980. Teir merc’h o deus bet. Bevañ o deus graet e brezhoneg, rak ne dalv ket ar boan hepken komz eus ar brezhoneg evel eus un dra a weler en ur mirdi. « Krediñ a ran en ur yezh vev ha bevet. », emezañ.\nWar e leve-kozhni emañemaint bremañ. Setu ma tremen e amzer etre e liorzh ha skrivañ brezhoneg.\nSikouret en deus krouiñ kalzik a gevredigezhioù ivez en-dro d’ar yezh. Sikouret en deus krouiñ teir skol vihan : skol Diwan Lannuon e 1978, ur c’hlas divyezhek e skol bublik Tregastell e 1989 hag ur skol Diwan e Louaneg e 2006. Stag eo c’hoazh ouzh Skol Diwan Louaneg ha mont a ra di bep sizhun da zeskiñ kanañ d’ar vugale.\nKenlabouret en deus gant tud all e-barzh meur a gevredigezh. Gant Bodad Brezhonekaat Ti ar Vro ha kenderc’hel a ra c’hoazh gant Ofis ar Brezhoneg. Goude bezañ bet krouet ar gevredigezh « Al Levrig » e 1995, ez eo bet eo prezidant ar gevredigezh-se ha Ti ar Vro Bro-Dreger ha Bro-Oueloù goude e-pad dek vloaz e Kawan.▼\nKenlabouret en deus gant tud all e-barzh meur a gevredigezh. Gant Bodad Brezhonekaat Ti ar Vro ha kenderc’hel a ra c’hoazh gant Ofis ar Brezhoneg.\n▲Kenlabouret en deus gant tud all e-barzh meur a gevredigezh. Gant Bodad Brezhonekaat Ti ar Vro ha kenderc’hel a ra c’hoazh gant Ofis ar Brezhoneg. Goude bezañ bet krouet ar gevredigezh « Al Levrig » e 1995, ez eo bet eo prezidant ar gevredigezh-se ha Ti ar Vro Bro-Dreger ha Bro-Oueloù goude e-pad dek vloaz e Kawan.\nEzel eo eus Kreizenn Sevenadurel Nevez-Amzer e Tregastell ha kenbrezidant eo bremañ gant mae merc’h,verc’h Enora Konan.\nE penn “Son ha Kan” on, ur gevredigezh a glask brudañ ar c’hanañ e brezhoneg.▼\n▲E penn “Son ha Kan” onemañ, ur gevredigezh a glask brudañ ar c’hanañ e brezhoneg.\nA-hend-all ez oneo bet unan eus ar re o deus krouet Arvorig FM David ar Gall, Andrev Roparzh, Ronan Hirrien, Ronan Debel... e Kommana gwechalle 1998, bremañ e Landerne. Eno ez eus 4 den o labourat e brezhoneg e-pad an deiz.\n====== '''Aozadurioù All''' ======\nUnan eus krouerien gentañ ar sindikad SLB (Sindikad Labourerien Breizh) oneo bet.\nEzel oneo eus ar gevredigezh Breizh 5 diwar 5 a c’houlenn e vefe adstaget Bro Naoned eusouzh Breizh.\n====== Mennozhioù all ======\nAdtapet diwar « https://br.wikipedia.org/wiki/Dibar:MobileDiff/1809170 »


Buhez ar Sent/1894/Josaphat - Wikimammenn\nBuhez ar Sent/1894/Josaphat\n◄ Stanislas Kostka Josaphat Jertrud ►\nar pevarzekved devez a viz du\nAr zant-ma a ioa ganet er Pologn evel sant Stanislas, hag a oue savet e doujans Doue gant he dud. Azalek he vugaleach e oa ken aketuz d’ar bedenn ha d’ann holl oberiou a zevosion ma’z oa treac’h var ar poent-ma d’ar re zoken a ioa kosoc’h evithan. Daou dad euz a Goumpagnunez Jezuz a zeskaz d’ezhan ar philosophi hag ann theoloji, ha goudeze e kemeraz sae ar venac’h euz a Urs sant Bazil enn eur gouent euz a gear Vilna.\nHogen, eunn eston eo klevet hano euz ar binijenn a rea eno. Ne zebre morse a gig, ha ne eve guin nemed pa veze ordrenet krenn d’ezhan gant he zuperiored. Enn dro d’he gorf e touge bepred eur porpant reun hag eur c’houriz houam, hag er c’houriz-ma ez oa dioc’h ann diabarz tachouigou lemm hag a zanke ennhan betek ar beo. Enn noz e tremene meur a heur dioc’htu o vedita enn he doullik-kambr pe er vered a ioa e kichen. D’ar vered-ma ez ea aliez var he dreid noaz, n’euz fors peger ien e veze ann amzer, ha neuze ec’h en em daole d’ann daoulin var eur mean bennag pe var ann erc’h skorniet, hag e veze klevet o krial ouz Doue a dreuz he zaelou : « — Va Doue, lakit fin d’ar chism ha roit ar peoc’h d’ann Iliz! »\nEr c’hostez-se euz ar Pologn ez oa d’ann ampoent eur maread chismatiked, da lavaret eo, eur maread tud ha ne felle ket d’ezho anaout ar pab evit vikel Jezuz-Krist var ann douar. Ann dra-ze a rea eur boan vraz da Josaphat ; rak ar pez a remerket ennhan c’hoaz dreist he vertuziou all oa he garantez evit ann Iliz hag evit ar pab. Ne esperne eta netra evit digeri ho daoulagad d’ar chismatiked, hag araok ma oue beleget zoken en devoue ann eur da c’hounit meur a hini anezho d’ar guir feiz ken dre he gomzou, ken dre he bedennou, ken dre he vadoberiou.\nEur vech belek, e labouraz gant muioc’h a aked c’hoaz da skleraat ho sperejou. Prezeg a rea enn iliz, var ar ruiou, enn hostaliriou ha var ar plasennou, hag he brezegennou a zouge kement a frouez ma oue leshanvet gant ar chismatiked Laer ann eneou. Al leshano-ma a blije kalz d’ar Zant : « — Salo, emezhan, e c’hellfenn laerez holl eneou ar chismatiked hag ar bec’herien evit ho rei da Zoue ! »\nHeb dale Josaphat a oue hanvet da zuperior e kouent Biteenn, petra bennag m’oa c’hoaz iaouank, ha goudeze e oue lakeat da abad e kouent Vilna. Erfin, arc’heskop Polosk o veza maro, ar Zant a oue choazet enn despet d’ezhan evit delc’her he blas.\nAdtapet diwar « https://br.wikisource.org/w/index.php?title=Buhez_ar_Sent/1894/Josaphat&oldid=30714 »\nKemmoù diwezhañ degaset d'ar bajenn-mañ d'an 20 Gen 2012, da 19:48.


Pajenn:Le Clerc - Ma beaj Jeruzalem, 1902.djvu/174 - Wikimammenn\nPajenn:Le Clerc - Ma beaj Jeruzalem, 1902.djvu/174\ndindan an heol. Tostoc’h d’imp, a-gle d’ar voskeen, eur minaret uhel ha *mistr, hag ouz e droad ar c’hazern turk ec’h efomp emberr ennan d’ober poz kentan hent ar Groaz : aze, pe war dro, e oe bet kondaonet Jezuz gant Pilat. War an tu deo, eun tamm pelloc’h avad, e welomp bolz iliz ar Be Santel.\nEn hon c’hichen, aman, war leur-doen chapel an Ecce Homo, hon deuz eur groaz hag a gonter diwar he fenn eun dra zouezus.\nAman en em gavomp en kalon karter ar Vahometaned a displij d’ê ar groaz muioc’h evit n’euz forz petra. Ken e oa ar blavez 1882 e oa arabad lakat hini ’bed dindan o daoulagad. Er bla-ze, ’velkent, ec’h *autreaz ar Pacha d’ar gatoliked dougen eur groaz war o skoa evit heuilh hent ar Groaz. Koulskoude leanezed Sion na gredent ket c’hoaz sevel unan war o chapel. Daou pe dri bla goude, o welet en nevoa ’n em douget ar peurvuian euz o amezeien e-mæz a gær evit mont da benn-hent d’unan euz pelerinajo Franz, a deue, ar wech-man, dre ar Samari, e lakjont en o fenn ober, er mare-ze, ar pez a glaskent ober pell a oa : klasket e oe, eta, eur micherour ha plantet ar groaz heb gout da zen. Deut e oa an taul da vad ha chom a reaz ar groaz en he læc’h : aman ar pez a zo græt, ’zo græt.\n’N eur distrei d’ar gær, goude bean laret kenavo da C’hoarezed Sion, e klevan c’hoaz an Tad ambrouger o kontan d’in eun histor hag a zo henvel aoalc’h ouz honnez.\nMont a reomp e-mæz ar gær dre dor Damas, unan euz ar re gaeran, ha, goude, e hedomp mogerio-kær a\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/174&oldid=107896 »\nKemmoù diwezhañ degaset d'ar bajenn-mañ d'an 18 Gwe 2017, da 17:48.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/79 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/79\nSANT MARC, IV.\ndoare ma rapportaz unan tregont, eun all tri-ugent, hag eun all kant. (9) Hag e lavaraz dezhe : Ra zelaouo an neb hen deuz diou-skouarn da glevet.\n(10) Hogen, pa edo he-unan, ar re a oa en dro dezhan gant an Daouzec, a c’houlennaz diganthan divarben ar barabolen-ze. (11) Hag e lavaraz dezhe : Roet eo deoc’h da anaoud myster rouantelez Doue ; mes d’ar re a zo a ziaveaz e vez lavaret pep tra dre barabolennou ; (12) evit o velet, ma velint ha na apercevint ket ; hag o klevet, ma klevint ha na gomprenint ket ; gant aoun na zistrofent ha na vez pardonet dezhe ho fec’hejou. (13) Hag e lavaraz dezhe : Ha na gomprenit-hu ket ar barabolen-ze ? Penaos eta e comprenot-hu ar parabolennou all.\n(14) An hader a had ar Ger. (15) Ar re a zo a-hed an hent, eo ar re a zo hadet ar Ger enhe, mes kerkent m’ho deuz he glevet, e teu Satan hag e lam kuit ar Ger a oa bet hadet en ho c’halonou ; (16) er memeus doare, ar re a receo an had el leac’hiou meinec, eo ar re pere, kerkent ha ma klevont ar Ger, a receo anezhan gant joa ; (17) mes n’ho deuz ket a c’hrizien enhe ho-unan, ha ne badont nemed eur momant, neuze kerkent ha ma sav trubul pe bersecution abalamour d’ar Ger, e vezont scandalizet. (18) Hag ar re a receo an had e-touez ar spern, eo ar re a zelaou ar Ger ; (19) mes sourciou ar bed-man, tromplerez ar madou ha meur seurt desiriou all o tond varnezhe, a voug ar Ger, hag e teu da veza difrouez ; (20) mes ar re ho deuz recevet an had en douar mad, eo ar re a zelaou ar Ger, hag a receo anezhan, hag a zoug frouez, unan tregont, eun all tri-ugent, hag eun all kant.\n(21) Lavaret a eure c’hoas dezhe : Daoust ha digasset e vez eur c’houlaouen evit he lakaad dindan eur boezel, pe dindan eur gwele ? Ha n’ed eo ket kentoc’h evit he lakaad var eur c’hantoleur ? (22) Rag n’euz netra kuzet ha na dle beza discleriet, ha netra goloet ha na dle beza rentet anat. (23) Mar hen deuz unan-benag diou-skouarn da glevet, ra zelaouo.\n(24) Lavaret a reaz c’hoas dezhe : Likit evez ouz ar pez a glevit. Diouz ar muzur gant pehini e vuzurit e vezo muzuret deoc’h, ha deoc’h-hu pere a zelaou e vezo roet c’hoas muioc’h. (25) Rag an neb hen deuz e vezo roet dezhan ; mes an hini n’hen deuz ket, e vezo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/79&oldid=125679 »


Pajenn:Marigo - Buez ar Saent.djvu/97 - Wikimammenn\nPajenn:Marigo - Buez ar Saent.djvu/97\nSant Frances de Saal.\nment admiret ennâ, ne voa quet cousgoude natural dezâ : rac cavet a voe ar vestl caledet ha rannet dre ar violanç hac ar gontraign en devoa græt dezâ-e-unan evit trec’hi ar goler, da behini e voa inclinet dre natur.\nAn douçder ne ell quet beza separet dious ar guir vertuz. Beza re vad a noas evit guir, pa vezer obliget da repren ha da gourrigea ar re a fazi ; mæs beza rust, colerus ha violant, ne servich peurvuya nemet da goassaat pe da revolti ar sperejou, eleac’h o distrei. Ne d’ê quet a dauliou mein nac a dauliou baz e teu ar Pastor da gaç d’ar guær an dànvad dianquet ; e zouguen a ra var e ziou-scoaz. An douçder a so bet caracter Sant Frances de Saal ; ha peguement a gonversionou n’en deus-èn quet graet ! Ma teufe ar Mistri da repren bepret gant madelez ar re a so dindanno ; ma teufe an Tadou ha Mamoü da gorrigea o Bugale gant douçder, pebes cenchamant ha pebes mad na refent-ii quet !\nAr tregontvet a viz Guenver.\nGUERC’HES HA MERZERES.\nSantes Martina a voe ganet e Rom var dro cant vloaz goude donediguez hor Salver. He c’herent, distinguet dre o noblanç, a guemeras sourci d’e instrui santelamant ; ha seul-vuy ma cresque e oad, e cresque ivez ê furnez hac e devotion. Goude maro he zad hac he mam, petra bennâc ma voa c’hoas yaouanc, e distribuas an darn-vuya eus he madou d’ar beaurien, hac e tremene he amser retiret en he zy, er beden hac en oræsoun.\nAr barner eus a Rom o veza clevet penaus e voa cristenes, a gassas d’e avertissa d’en em bresanti dirazàn, evit renta resoun eus he Religion.\nAr Santes, leun a fizianç e Doue, en em rentas\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/97&oldid=135024 »\nKemmoù diwezhañ degaset d'ar bajenn-mañ d'an 9 Eos 2018, da 21:23.


Gallia Comata eo al lesanv a rae ar Romaned, betek -51, eus al lodennoù eus Galia a oa en tu-hont da Narbonensis (pe Provincia), etre ar Pireneoù hag ar Roen. Aloubet e voent gant Julius Caesar etre -58 ha -51.\nGalia hag he fobloù, er c'hentañ kantved kent JK.\nTres Galliae (=teir Galia) a reer ivez eus ar broioù-se, a oa anezho, diwezhatoc'h, Gallia Belgica, Gallia Lugdunensis (pe Gallia Celtica) ha Gallia Aquitania. Caesar a skrivas : Omnis Gallia est divisa in partes tres : Tres Galliae.\nNe ouzer ket mat petra eo orin al lesanv-se, ha ne gaver ket e skrid Caesar, goude m'me~mañ en oberenn Plinius. Comata, a dalvez kement ha « blevek » e latin. Gallout a rafe ober dave d'ar c'hoadek ma oa al lodennoù-se eus Galia en amzer-hont, e-skoaz Italia. Pe gallout a rafe ober dave ivez d'ar blevek ma oa o annezidi, ar C'halianed, o devoa blev ha mourroù hir, e-skoaz ar Romaned a aotenne o barv hag a droc'he o blev. Gant ar romenekaet e kemmas o gizioù hag o dilhad, o blev hag o yezh.\nAdtapet diwar « https://br.wikipedia.org/w/index.php?title=Gallia_Comata&oldid=1725414 »\nDernière modification le 3 Du 2016, à 11:33\nKemmoù diwezhañ degaset d'ar bajenn-mañ d'an 3 Du 2016, da 11:33.


Pajenn:Marrec - Doctrin ar guir Gristen.djvu/315 - Wikimammenn\nPajenn:Marrec - Doctrin ar guir Gristen.djvu/315\nGoulen ar pez-so comprenet er Bater hac an Ave.\nVAR AR BATER.\nAr Bater a so ar gaëra hac ani excellanta eus an oll bedennou, abalamour ma eo hor Zalver en deus-hi græt ; abalamour ma tesq deomp petra a dleomp da c’houlen ha penos e tleomp en ober ; hac abalamour ma’z-eo ber hac æz da bep-unan da zesqui ha da gompren.\nI. Hor Zalver pa oa var an douar a barlante alies d’e zisquibien eus an necessite da bedi, hac alies e pede e-unan en o fraesanç, ar pez a roas dezo occasion da c’houlen diganthan penos e tleïent pedi: Domine, doce nos orare ?  Pa bedot, emezan, c’hui a lavaro : hon Tad pehini-so en êe, hoc’h hano bezet santifiet, etc… Evel-se ar Bater a zo hanvet peden an Autrou souveren, oratio dominica, da lavaret eo, peden hor Zalver. Ne vouïemp quet ar fæçon da bræsanti hor requejou da Zoue ; piou eta a dleie en desqui deomp nemet e Vab propr, hor Zalver hac hon alvocad dirac e Dad eternel… Lavaret a dleomp ar Bater gant ur fizianç ar vrassa, rac petra ouffe un tâd-mâd da refusi da ur requet fontet var militou ha recommandation ur mab quen dîn ? Ha n’hon eus-nî quet an assuranç en deus roet deomp\n↑ [ Luc. XI, 1.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/315&oldid=100149 »\nKemmoù diwezhañ degaset d'ar bajenn-mañ d'an 25 Meu 2017, da 22:31.


Odaiba | E skeud ar bleuñv kerez\n02 Ebr 2013 3 Evezhiadenn\nby dervnewg in Karned beaj Tikedennoù:Honshū, Kantō, Kōtō, Meurgêr Tōkyō, Minato, Tōkyō\nGlav a oa en-dro dimeurzh met fellout a rae deomp mont da Odaiba, enezenn artifisiel Tōkyō. Deuet omp a-benn da gaout emgav diouzh ar beure evit ur wech. N’eus ket bet tu d’ober kement a draoù hag a soñje deomp e Odaiba neuze (ar rod vras da skouer) peogwir e oa gleb pep tra ha na veze gwelet seurt. Un tamm tro hon eus graet memes tra da welet an traoù brudet (delwenn ar Frankiz, ar Gundam bras e-kichen ar Gundam cafe hag all).\nMod all hon eus tremenet an devezh e kreizennoù kenwerzh divent. Diver City, Venus Fort, Aqua City hag unan all c’hoazh. Venus Fort a zo savet e doare ur gêr italian un tamm, kitsch a-walc’h met fentus! Un devezh sioul a-walc’h neuze.\nTremenet omp er stal Lego (prenet ‘m eus un doug alc’hwez evel-just. Laoskel a ran ac’hanoc’h da glask pe hini), e stal Capcom (un dipit braaaaas eo bet evidon, daoust din bezañ prenet 2 vadj Ace Attorney), e Lush evidon , da evañ ur banne kafe d’ur mare zo hag all. Un toullad traoù fentus hon eus merzet : seier bihan plastik a vez roet evit an disglavier, evel-se ne vez ket glebiet pep lec’h. Miret ‘m eus ma hini a-hed an deiz evit chom hep skeiñ ur bern plastik met kavout a ran dreist ar mennozh (n’em boa ket komzet eus ar “parking disglavier” a vez kavet ivez, ul lec’h da lakaat an disglavierioù, a-wechoù gant alc’hwezioù ha tout!). Ur bern stalioù evit ar chas hon eus gwelet ur wech ouzhpenn, unan anezho a oa divent… Hag ur preti evit ar chas zoken!\nUr bern stalioù evit ar vugale a oa ivez, lec’hioù evit c’hoari. Kavet hon eus ur stal levrioù iskis-tre a werzhe ur bern traoù droch gant sonerezh a bep seurt kreñv spontus e lodennoù disheñvel ar stal (bras oa) etre daou lec’h e veske ar sonerezhioù e doare iskis-kenañ…\nE Odaiba an hini ‘m eus gwelet Kit kat wasabi (a fell din prenañ evit ober farsadennoù) (e-touez ur bern boued droch all) met kavout a raen kêr neuze m’eus ket prenet ha goude n’am eus ket adkavet biskoazh! Un tamm keuz ‘m eus bet…\nDa greisteiz omp bet o tebriñ en un doare self hag iskis e oa an doare da vont en-dro. Ret e oa dibab ha paeañ ur meuz ha roet e veze deomp un doare pellurzhierez iskis. Pa sonne (gant sonerezh “It’s a small world” a vez klevet e Disneyland… Peadra da dreiñ sod!) e oa ret mont da gerc’hat ar meuz prest!\nKlasket hon eus mont d’ul lec’h iskis, un doare tavarn frañ-mason kuzh met ne oa ket ar ger kuzh ganeomp ^^ Un toullad traoù plijus hon eus tañvaet (un skornenn “sakura” da skouer, gant edaj dindan) ha gwelet.\nN’eo ket bet gwall efedus an devezh met ne oa ket kalz tuoù all evit tremen an amzer gant kement a c’hlav!\nDiouzh noz e oamp en ur preti, gweledva ar Rainbow Bridge sklêrijennet ha tout… Brav-eston!\nUr sell a-dost eus Odaiba.\n(12 631 paz)\nPrevious Pourmen e Tōkyō, adarre! Next Kamakura\nEbr 09, 2013 @ 07:55:34\nUn AFOL all? (Adult Fan Of LEGO), ha peseurt rummad a plij dit? evidon eo rummad an egor (met siwazh n’eus ket diouti evit ar mare).\nEbr 11, 2013 @ 14:23:33\nN’on ket un AFOL met prenet ‘m eus ur Gimli bihan (LotR fan kentoc’h)\nTrackback: Pourmen e Odaiba | E skeud ar bleuñv kerez


Statud ar c'horseg : dizemglev dalc'hmat\nAccueil / Lec'h / Bro C'hall / Statud ar c’horseg : dizemglev dalc’hmat\nMaxime TOUZE 12 May 2016\nDimeurzh e oa bet degemeret dilennidi eus Korsika, Jean-Guy Talamoni ha Gilles Simeoni en o zouez, e ministrerezh an Deskadurezh Vroadel. Kraf an emvod : ar c’horseg hag e statud. Ha ne ‘z a ket war-raok hervez an dilennidi gorsat.\nDegemeret int bet gant Audrey Azoulay ministrez ar Sevenadur ha Najat Vallaud-Belkacem ministrez an Deskadurezh Vroadel. Ne oa bet roet roll-labour ebet d’an dilennidi gorsat neuze o doa selaouet gant evezh kinnigoù an div vinistrez. Ha pell emañ Yann diouzh e gazeg herveze. Kaoz a zo bet eus ar c’horseg er skolioù nemetken gant kinnigoù a oa bet embannet dija a-raok. Gortoz a rae ar Gorsiz kinnigoù nevez, dreist-holl evit reiñ ur statud ofisiel d’o yezh pe war an hent-se. Kemeret e oa bet ar gaoz gant an holl zilennidi, war-bouez unan, evit lâret en-dro ar pezh a fell dezhe kaout : ur statud ofisiel evit o yezh.\nRe wan eo ar c’hinnigoù evit an deskadurezh, evel krouiñ ur skipailh ugent stummer evit sevel ur steuñvenn stummañ e korseg evit ar skolaerien evit ma vefe an holl skolioù kentañ derez divyezhek war an enezenn a-benn c’hwec’h vloaz. Met dale bras a zo, e 2013 e vije bet sañset tizhet ar pal a 100% eus ar skolioù kentañ derez divyezhek. E 2016 ez eus… 30% hepken ! Hag an dalc’h a zo ne vez ket kendalc’het en eil derez, er skolajoù dreist-holl e-lec’h m’eo gwan an hentenn divyezhek. Kollet e vez yezherien tamm-ha-tamm pe ne vez ket barrekaet ar vugale e korseg. Ha kinnig ebet evit cheñch penn d’ar vazh er gevredigezh a-bezh. Fellout a ra d’ar Gorsiz kaout ur gevredigezh zivyezhek. Savieru Luciani, kuzulier e karg ar c’horseg hag ar sevenadur korsat, en deus diskleriet goude an emvod : «Lâret hon eus dezhe en ur vont kuit emaomp o vont da genderc’hel da stourm evit kaout ur statud ofisiel. Gouzout a ra ar Stad : derc’hel a raimp penn !»\nShare the post "Statud ar c’horseg : dizemglev dalc’hmat"


Servij publik ar gaz | SDE35\nUr varregezh nevez da zibab\nGoulennet e oa bet ali SDE35 gant div gumuniezh-kumunioù (Maen ar Boudiged Kumuniezh ha Kumuniezh-kumunioù Kouenon Marzoù Breizh) e 2017 evit studiañ penaos e c’hallfed krouiñ ur rouedad gaz naturel en o ziriad.\nDre an divizadeg eus ar 6 a viz Gouere 2017 en deus lakaet SDE35 e varregezh gaz da dalvezout evit gallout sikour ar c’humunioù-se : e-barzh ar barregezhioù diret rakwelet en e statudoù e c’hall SDE35 seveniñ ar varregezh aotrouniezh a aoz ar c’hefridioù servij publik stag ouzh diorren ha korvoiñ ar rouedadoù publik dasparzhañ gaz, goude ma vefe bet treuzkaset o barregezh gant ar c’humunioù a dremen ar rouedadoù drezo. Hiviziken e c’hall ar strollegezhioù, ma karont, kas da SDE35 o barregezh da zasparzhañ gaz d’an dud.\nDiagnostik ar rouedad gaz publik\nDigoust eo ar servij-se. Gantañ e c’haller ragempentiñ diorren ar rouedad gaz evit respont da ezhommoù terkañ ar gumun pe an etrekumunelezh. Gant an diagnostik e renabler an traoù mat hag an traoù fall er rouedad, e vuzuilher he barregezh, e tivizer peseurt labourioù a vo da ober a-raok ar re all hag e programmer anezho.\nE 2019 e oa bet kaset studiadennoù greadusted teknikel hag ekonomikel da benn evit daou anzavad nevez evit pourchas gaz e kumunioù Rester ha Sant-Jermen-Gougleiz.


Gulya Mirzoeva - Breizh ha liesseurted\npe youl ar c'hoant\nA-viskoazh he deus lammet-dilammet Gulya Mirzoeva etre daou sevenadur, etre div vevenn evel ma c'hoarier troadig-kamm. Ar sevenadur tadjik hag an hini rusian.\nHa Bro-C'hall goude-se, evel-se emañ an traoù pa vez kaoz eus karantez, etre daou ved, etre daou deulfilm o klask he merkoù, etre daou stern peurlipet brav ganti, skeudennoù fiñvus, etre daou senario faltazi goveliet hag adc'hoveliet, etre div varzhoneg, peogwir emañ ar vuhez evel-se.\nSavet eo bet Gulya e Tadjikistan, ur republik sokialour ha soviedel, e dalc'h an URSS, er gêr-benn Douchanbe, gant he mamm klaskerez hag he zad barzh, ur c'homunour taer anezhañ. Aet eo goude-se da Voskov da studiañ al lennegezh, ar brederouriezh, an troidigezhioù ha zoken da heuliañ kentelioù sinema gant soviedourien, diaraogerien vrudet. Bep ma’z a e tizolo a bep seurt traoù. Lenn a ra Gargantua gant Rabelais, Baudelaire ha Rimbaud e rusianeg hag adkavout a raio anezho diwezhatoc'h e galleg, bamet eo gant Boulgakov ha Gogol.\nDebron ar skrivañ a zo ganti, skrivañ a ra neuze ur bern senarioioù hag a vez filmet gant mignoned goude-se e studioioù stad an amzer-se, Tadjiks Films. Un deiz ez eus kouezhet klañv ur sevener ha setu-hi oc'h ober war-dro ar seveniñ. Graet al lamm bras ganti ha derc'hel a ra soñj gant from eus an degouezh-se, ur film berr hag a bade dek munutenn diwar-benn daou baourkaezh den eus Duchanbe, Duo e 1989.\n«Adalek neuze em eus gouezet n'hellfen ket chom ken hep filmañ.»\nSetu diskar ha dispenn an URSS e 1991. Er bloaz-se ivez e ra Gulya Shabbat, ur film hag a chom tost d'he c'halon, diwar-benn Yuzevien Boukhara en Azia ar C'hreiz. Filmañ a ra ar vinorelezh-se a ya da harluiñ da Israel, kuitaat a reont ur bed evit unan all. Brezel diabarzh e Tadjikistan e 1992. Etretant e ra Gulya ur pikol lamm a-us da harzoù Bro-C'hall, kouezhet e karantez gant ur Gall ! Ha neuze eo ret dezhi ober diouzh un trede sevenadur. «Ne gav ket din em eus tec'het, morse, en em ober a ran bepred, etre daou ved gant ar c'hoant divrall d'ober filmoù.»\nFilmañ a raio neuze Derrière la forêt e 1999, ur film sonerezh etnografek, unan kaer,diwr-benn mêsaerien tadjik hag a oa kantreidi gwechall, hag a zo bremañ staliet e Turkia, muzikerien ha troubadoured... Kenderc'hel a ra Gulya gant an emsell e Retour à Douchanbé e 2000 ha war ar memes danvez Où es-tu Elvira ? E 2007, mont da glask un Alamanez, Rusianez harluet... Mont a ra dre vilendall an Istor Bras, sellet ar pezh a zo silet etre daou, terriñ an dilavar, setu penaos ez a Gulya war-raok. Tamm-ha-tamm, gant ar c'hoant bepred da c'hoari troadig kamm a-us d'al linennoù merket a-did gant politikourien, Le temps des frontières e 2006 a zo ur skouer deuet brav ganti. Pa weler ar re a ya d'ar marc'had da werzhañ o marc'hadourezh, war o fouez, e komprener penaos eo bet daoubennet ar c'hempouez a oa abalamour da harzoù serret da vat. Buhezioù a-gostez.\nAr bloaz-se ivez e ro Gulya dimp ur berlezenn a film : Sept jours de la vie du père Noël, ur gronikenn dousik ha c'hwervik war un dro diwar-benn ur c'houblad arzourien eus Saratov, ur gêr rusian war vord ar Volga. Mare gouelioù dibenn bloaz eo ha klask a reont treuzvevañ. Kollet int ? An deneridigezh evel ur vur dirak ar vizer.\n« Ar bed-se eo a grouer pa filmer, klask a ran dalc'hmat kaout ar gwirvoud hag ar bed filmet. Ar pezh a grouer hag a adkrouer. Pa’m boa dizoloet skridoù Deleuze war ar skeudennoù fiñvus em eus kendalc'het da lenn noz-deiz, hep diskregiñ. N'on tamm ebet hegredik bremañ, poaniañ a ran d'ober filmoù na vezont ket degemeret holl, gounit a ran ma buhez oc'h ober troidigezhioù. Kenderc'hel a ran da labourat ha da hunvreal war ur film faltazi, n'eo ket aes pa'z on anavezet evel plac'h an teulfilmoù. Met youl ma c'hoant a zo ken divent... ».\nUr gartenn gant Philippe Rekacewicz tennet eus ar Monde Diplomatique evit kompren pegen kemplezh eo ar rannved-se eus Azia ar C'hreiz hag eus Tadjikistan dreist-holl :\nGulya a ra daveda zaou skrivagner eus Rusia :\nGogol hag e Œuvres complètes\nUn dro-bleg e Istor an XXvet kantved e voe aloubadeg an Afghanistan gant soudarded an Unvaniezh Soviedel a roas lañs d’Al Qaida ha da Ven Laden.\nSoner ur gêriadenn eus mervent Turkia a ya da glask ur c'homper kozh evit aozañ ur gouel.\nDre an troc'hadoù kaoz etre daou Rusian kozh reuzeudik e ouezer penaos eo o buhez pemdeziek, e tizoloer o istor hag ar garantez en deus bet unan diouto hag a zo bet sklêrijenn e vuhez. Ur berlezennig a film tener ha barzhonius war un dro.\nA-raok na vefe diskaret an Unaniezh Soviedel ne oa harzoù an Tadjikistan, re an Ouzbekistan, re ar C'hirghizstan ha re ar C'hazakstan nemet reoù galloudel pe dost. Abaoe diskar an impalaeriezh ez eo koulz lavarout dic'hallus treuziñ anezho. (...)\nE 1971, Elvira, ur plac'h rusianez alaman, mignonez skol Gulya Mirzoeva, a guita an Tadjikistan evit mont da vevañ da Alamagn ar C'hornôg. Sevenerien ar film a zo aet war roudoù ar plac'h-se, un digarez da gontañ istor Alamaned ar Volga bet (...)\nE 1992, un tamm a-raok deroù ar brezel -diabarzh feuls spontus a reas kement a reuz er Tadjikistan, e kuitae Gulya, ar sevenerez, he bro c'henidik evit mont da Vro-C'hall dre garantez evit un den. Seizh vloaz goude e tistro da Azia Greiz evit (...)\nPoltred tener ur familh hag ur gevredigezh o koll o merkoù. Igor ha Luba a zo komedianed e c'hoariva Saratov. E-pad gouelioù dibenn ar bloaz e c'hounezont arc'hant o vont a di da di, dic'hizet e Tad Nedeleg hag e Plac'hig Vihan an Erc'h. Kuzhut ha (...)


Bertha von Suttner a oa ur romantourez aostrian, ur beoc'hgarourez radikal, hag ar c'hentañ maouez a c'hounezas Priz Nobel ar Peoc'h. Ganet e oa bet e Praha e 1843 ha mont a reas da anaon e Vienna d'an 21 a viz Gouere 1914. Ganet e oa gant an titl a gontez Kinsky von Wchinitz und Tettau.\nSuttner a oa merc'h d'un noblañs paour, Franz-Josef Graf Kinsky von Wchinitz und Tettau (12 a viz Here 1768-4 a viz Genver 1843), ha d'e vaouez, euredet d'ar 26 a iz Gouere 1834, Sophie Korner (11 a viz Genver 1815-26 a viz Meurzh 1884), a oa bet gouarnerez an tiegezh d'ar mare ma oa pinvidik, adalek 1873. Ur breur henañ he doa, Arthur Franz Graf Kinsky von Wchinitz und Tettau (17 a viz Ebrel 1837-29 a viz Mae 1906), a varvas dizimez hag hep bugel ebet. Dimeziñ a reas B. von Stutter d'an ijinour ha romantour Arthur Gundaccar Freiherr von Suttner (aet da anon d'an 10 a viz Kerzu 1902), met enebiñ a rae he ziegezh ouzh an eured, hag e respontas d'ur c'hinnig labour graet gant Alfred Nobel e 1876 da zont da vezañ he sekretourez e Pariz. Ne chomas ken ur sizhun kent distreiñ da Vienna hag eurediñ Arthur dre guzh d'an 12 a viz Gouere 1876.\nBertha von Suttner a zeuas da vezañ unan a-bouez en emsav evit ar peoc'h pa embannas he romant, Die Waffen nieder! (Hoc'h armoù d'an traoñ!) e 1889 ha goude sevel aozadur peoc'hgarour Aostria e 1891. Gounit a reas brud er bed a-bezh evel embannerez ar gazetenn peoc'hgarour etrebroadel An armoù d'an traoñ!, badezet evel se diwar anv he romant, etre 1892 ha 1899. Levezonet e oa he feoc'hgarouriezh gant skridoù H. T. Buckle, Herbert Spencer, ha Charles Darwin. Daoust ma oa berr an amzer a dremenas e kompagnunezh Alfred Nobel e kenskrivas gantañ betek e varv e 1896, ha krediñ a reer e oa hi he doa ar muiañ pouez e krouidigezh ur Priz Nobel ar Peoc'h e-touez ar prizioù Nobel all a oa savet hervez e destamant.\nGounit a reas ar Priz Nobel ar Peoc'h-se e 1905. Ar c'hentañ priz Nobel e oa a oa roet d'ur vaouez biskoazh.\nAr film Die Waffen nieder gant Holger Madsen ha Karl Teodor Dreyer a oa savet gant an "Nordisk Films Kompagni" e 1914. Emañ skeudenn he dremm war-c'horre pezhioù 2 euro Aostria. Edo ivez war bilhedoù kozh 1000 schilling Aostria gwezhall.\nMuioc'h a ditouroù diwar-benn loreidi ar priz Nobel\nBuhezskrid all eus Bertha von Suttner\n2005 - Bloavezh Bertha von Suttner\nOberennoù gant Bertha von Suttner enlinenn gant ar raktres Gutenberg\nMemoirs of Bertha Von Suttner: The Records of an Eventful Life. Authorized Translation gant Bertha von Suttner\nAdtapet diwar « https://br.wikipedia.org/w/index.php?title=Bertha_von_Suttner&oldid=1638485 »\nDernière modification le 16 Ebr 2015, à 13:49


Nuit noire, étoiles mortes | Soubenn ar geek\n« Shokuzai 贖罪\nUn dastumad danevelloù eo Nuit noire, étoiles mortes skrivet gant Stephen King.\nDisheñvel mat eo an istorioù met n’eus ket kalz setu e lakin un ali evit pep hini :\nHir a-walc’h eo danevell gentañ an dastumad, un novella eo kazi, ouzhpenn 130 pajennad dezhi.\nHeuliet e vez testeniñ un den en deus lazhet e wreg gant sikour e vab e-kerzh an hañv 1922. Goude-se e c’hoarvezo ur bern traoù spontus dezho betek ar follentez…\nUn aergelc’h spontus a zo gant 1922 hag an dezreveller a zo displijus spontus araok bezañ sot. Koulskoude e vez un tamm truez gant an niver a draoù euzhus a c’hoarvez dezhañ (pe d’e vab, kentoc’h plijus). N’eo ket fentus an traoù!\n– Grand Chauffeur\nAmañ e vez heuliet ur skrivagnerez a skriv romantoù “polis” jentil evit ar merc’hed kozh. Pedet eo da gomz en ul levraoueg. Tremen a ra mat an traoù hag al levraouegerez a ginnig dezhi un hent berroc’h evit distreiñ d’ar gêr. Kouezhañ a raio neuze ar skrivagnerez en ur pech spontus.\nUn istor “rape and revenge” eo Grand Chauffeur. Goude bezañ bet gwallet ha kazi lazhet e stourmo an dudenn evit chom bev, distreiñ d’ar gêr ha prientiñ un doare dial met evel-just ne vo ket ken simpl-se an traoù… Souezhet on bet gant emdroadur an dudenn hag gant ar fin.\nUn istor skrijus!\n– Extansion claire\nEmañ Streeter gant e oto pa gav war e hent un iskis a den a werzh traoù iskisoc’h c’hoazh. Dabiel eo e anv e galleg, Daouil a c’hallfemp treiñ e brezhoneg (pe forzh peseurt tra all gant memes lizherennoù). Ur c’hrign-bev a zo gant Streeter ha gouzañv a ra kalz abalamour d’ar c’himio. Ar gwerzher a ginnig dezhañ bevañ 15 vloaz ouzhpenn, en eskemm eus ul lodenn eus e arc’hant (evel-just) ha gant ma lako da goll unan bennak all 15 vloaz. Dibab a ra e “vignon” a-gozh : Tom. Tamm-ha-tamm e krog ur vuhez brav eston evit Streeter hag un dichañs spontus evit Tom.\nUn doare da adwelet mojenn an diaoul a ginnig prenañ ene an dud eo, anat deoc’h. Iskis un tamm eo an ton, gant daveoù da darvoudoù bet c’hoarvezet e bed ar “people” (Winona Ryder hag al laeroñsi, Rihanna bet skoet gant Chris Brown, Kiefer Sutherland o vleniañ mezv hag all). Un tamm gwan ‘m eus kavet keñveriet gant ar re all.\nKevrinus eo penn-kentañ Bon Ménage ha tamm-ha-tamm e sav un aergelc’h spontus. Peseurt soñjoù a c’hall sevel e penn ur plac’h a zizolo ur sekred euzhus diwar-benn he gwaz? N’eo ket posupl! Spontus eo, petra ober (ober van evit kenderc’hel gant ur vuhez trankil pe get)… Ha goude-se, penaos bevañ gant ar c’henemglev bet divizet etre gwaz ha gwreg ur wech komprenet gantañ e oa bet dizoloet e sekred?\nDirenkus-kenañ eo peogwir eo savet dousik gant tudenn ur gwaz plijus, petra ‘rafemp ni e memes saviad?\nUr film a vo savet diwar an danevell-se war a seblant.\nKuzuliañ a ran a-walc’h an dastumad-mañ. N’eus netra skrijus-mik met peadra da brederiañ war tuoù teñval mab-den (skrijus en un doare posupl, kazi gwirheñvel alies). Grand Chauffeur ha Bon Ménage dreist-holl, an danevelloù kontet gant selloù merc’hed… ! Marteze n’int ket gwellañ skridoù Stephen King (n’am eus ket lennet kement-se e gwirionez) met ur prantad lenn plijus ‘m eus tremenet, pezh a zo mat dija.\nEmbannadur c’hallek e ti Albin Michel abaoe ar 1añ a viz Meurzh 2012.\nThis entry was posted on Even 22, 2013 at 12:54 am and is filed under Levrioù with tags danevelloù, gwad, muntr, Stadoù-Unanet.\tYou can follow any responses to this entry through the RSS 2.0 feed. You can leave a response, or trackback from your own site.


Ur gêr ha distrig deuet da vezañ er pleustr un gonetezh abaoe freuz Kuzul-Kontelezh Merseyside e 1986, eo Liverpool (Lerpwl e kembraeg), e gwalarn Bro-Saoz. War ribloù aber ar stêr Mersey emañ. 439 473 annezer zo (ouzhpenn 1 milion en tolpad) enni. Al Liverpudlians a vez graet anezho en ur mod ofisiel met anvet vezont Scousers ivez.\nLiverpool e Bro-Saoz\nE 2008 eo bet Kêr-benn Europa ar sevenadur war un dro gant Stavanger e Norvegia.\nBanniel Liverpool evit he zitl a gêr-benn Europa ar sevenadur 2008, dirak savadur porzh Liverpool\n5 Savadurioù dibar\n6 Gevelliñ ha kêrioù mignoned\n7 Tud genidik eus Liverpool\nEil porzh ezporzhiañ ar Rouantelezh-Unanet eo. Ar greanterezhioù a-bouez eo ar chanterioù bigi hag ab tangarrerezh gant Jaguar.\nStrolladoù sonerezh brudet a zo genidik eus Liverpool : The Beatles, Frankie Goes to Hollywood, Echo and the bunnymen. Anv John Lennon zo bet roet da aerborzh ar gêr.\nBez' ez eus ul laz-seniñ filarmonek ivez.\nDaou glub mell-droad zo er rummad kentañ saoz: c'hoari a ra Everton Football Club e Goodison Park ha Liverpool Football Club en Anfield. Liverpool Football Club (LFC) en deus 18 titl kampion Bro-Saoz ha pemp Kib Europa ar gluboù kampion pe Kevre Kampioned an UKEM. Bravañ roll al loreidi Bro-Saoz eo.\n« Pier Head » Liverpool\nLiverpool a zo bet ur porzh diaz d'ar C'henwerzh tric'horniek a-fed ar gwerzhañ sklaved. E-pad pell ez eo bet lakaet war-raok evel ar porzh pennañ padal ez eo anat bremañ e oa porzh Rio de Janeiro.\nLiverpool Cathedral, an iliz-veur anglikan giz hengounel (treset gant Sir Giles Gilbert Scott e 1901 ha echuet e 1978 ). Iliz-veur brasañ ar Rouantelezh-Unanet eo.\nLiverpool Metropolitan Cathedral of Christ the King, an iliz-veur katolik, (meizet gant Sir Frederick Gibberd e 1960 ha savet e 1933 ). Lesanvet eo «The Pope's Funnel» alies (founilh ar pab) pe c'hoazh «Paddy's Wigwam» (wigwam (deltenn) Paddy: lesanv an Iwerzhoniz katolik niverus a zo o chom e Liverpool).\nCavern Club : pub dirak al lec'h a orin m'o doa sonet ar Beatles evit ar wech kentañ.\nTour ar radio : Radio Merseyside\nThe Philaronic : unan eus bravañ puboù Breizh-Veur\nGevelliñ ha kêrioù mignonedAozañ\nKêrioù mignoned :\nLa Plata, Arc'hantina\nRamnicu Valcea, Roumania\nGant New York (SUA), Riga (Latvia) ha Stavanger ( Norvegia) ez eus liammoù ivez.\nTud genidik eus LiverpoolAozañ\nAlan Bridges, filmaozer\nJohn Lennon, Paul McCartney, Ringo Starr, George Harrison, ar Beatles\nSteven Gerrard , Jamie Carragher, Steve McManaman, Robbie Fowler, Michael Owen, Robbie Threlfall , Pierre Moulin c'hoarierien mell-droad\nJohn Shirley-Quirk, kaner klasel\nTony Cragg, kizeller\nLadytron, strollad sonerezh elektro-pop.\n↑ Official EU website. Kavet : 2007-04-23.\n(en) Load kefridiel Kêr Liverpool\n(en) Titouroù diwar-benn porzh Liverpool\n(en) Load kefridiel evit an douristed\nAdtapet diwar « https://br.wikipedia.org/w/index.php?title=Liverpool&oldid=1886084 »\nDernière modification le 7 Her 2020, à 13:48\nKemmoù diwezhañ degaset d'ar bajenn-mañ d'an 7 Her 2020, da 13:48.


5 a viz Mezheven 2022 – Lann-Anna\nHome Gregorian 5 a viz Mezheven 2022\n4 juin 2022 10 juin 2022\n5 a viz Mezheven 2022 DOMINICA PENTECOSTES – Ar Sul Gwenn\n5 Juin 2022 Dimanche de la Pentecôte\nAr Sul Gwenn\nEn amzer-se, e lavare Jezuz d’e ziskibion: Mar am c’harit, e virot va gourc’hemennoù.\nHa me a bedo an Tad, hag eñ a roio deoc’h ur Frealzer all, ma chomo ganeoc’h da viken.\nMa ‘z eus unan bennak hag am c’har, e viro va c’homzoù, ha va Zad er c’haro hag e teuimp davetañ *hag e vimp o chom gantañ. An neb n’am c’har ket ne vir ket va c’homzoù; hag ar gomz a glevit n’eo ket va hini met hini an Tad en deus va c’haset.\nAn traoù-se am eus lavaret deoc’h tra ma oan o chom ganeoc’h. Met ar Frealzer, ar Spered Glan, a vo kaset gant an Tad em anv, hennezh a zesko deoc’h pep tra hag a zegaso soñj deoc’h eus kement am eus lavaret deoc’h.\nLevr ar Furnez 1,7.\nSpíritus Dómini replévit orbem terrárum, allelúia : et hoc quod cóntinet ómnia, sciéntiam habet vocis, allelúia, allelúia, allelúia / Salm 67,2 Exsúrgat Deus, et dissipéntur inimíci eius: et fúgiant, qui odérunt eum, a fácie eius.\nDoue da sevel, ha setu stlabezet e enebourion; tec’hout a ra a-zirak e zremm ar re o deus kasoni outañ. Spered an Aotrou a leugn an hollved. Ha peogwir emañ o terc’hel pep tra unvanet, ec’h anav kement a vez lavaret.\nSul 29 a viz Mae 2022\nSul 12 a viz Mezheven 2022


Danvez denim a ya d'ober ar bragoù jeans\nAn denim zo un danvez kotoñs implijet evit ar bragoù jeans, da skouer.\nDont a rafe ar ger Denim eus ar gerioù gallek "Serge de Nîmes" (gwiad eus kêr Nimes, e kreisteiz Bro-C'hall), war a lavarer. N'emañ ket an displegadenn-se diouzh grad an holl avat hag ur c'hemmesk gloan ha seiz e oa « danvez Nimes » gwechall.\nGant koton eo graet an « denim » bremañ. Graet e oa bet da gentañ e Stadoù Unanet Amerika, en XIXvet kantved. Hiziv e vez graet denim e meur a lec'h dre ar bed : er Stadoù Unanet hag ivez e Sina, Turkia, India, Brazil...\nAdtapet diwar « https://br.wikipedia.org/w/index.php?title=Denim&oldid=1869251 »\nKemmoù diwezhañ degaset d'ar bajenn-mañ d'an 30 Meu 2020, da 10:07.


Kensonenn dre c'hwitellat — Wikipedia\n[ʃ, ʒ]: Staon-kevig, da lâret eo kensonennoù drekkevig gant an teod bolzennet (pe damstaoniet) distaget gant beg pe gant lavnenn an teod\n[ɕ, ʑ]: Kevig-staon: da lâret eo kensonennoù drekkevig staoniet kevatal da /ʃʲ, ʒʲ/\n[ʂ, ʐ]: Tro-gil, da lârete eo resisoc'h: a) kensoennoù drekkevig distaget gant neb an teod nann-staoniet; b) kensonennoù drekkevig pe rakstaon distaget gant isbeg an teod pe; c) kensonennoù drekkevig nann-staoniet distaget gant lavnenn an teod ("plaen"), a-wezhoù treuzskrivet [s̠, z̠] pe [ʂ̻, ʐ̻]\nBez' e c'heller implijout sinoù diakritek seul wezh mar bez ezhomm evit sklaeraat en un doare resisoc'h pehini eo al lec'h distagañ, da skouer [s̺] evit ur gensonenn distaget gant beg an teod kv. [s̻] evit ur gensonenn distaget gant lavnenn an teod; [s̪] evit ur gensonenn dent pe kevig-dent; [sʲ] evit merkañ ur gensonenn staoniet; ha [s̠] evit ur gensonenn drekkevig hepmuiken, da lâret eo ur gensonenn drekkevig nann-staoniet (pe "plaen") distaget gant lavnenn an teod. Gant un nebeud yezhoù kaokazek ar gwalarn e vez implijet ivez "kensonennoù drekkevig serr distaget gant lavnenn an teod" hep arouezenn ofisiel ebet hervez reolennoù al LFE, treuzskrivet peurliesañ [ŝ ẑ].\nAdtapet diwar « https://br.wikipedia.org/w/index.php?title=Kensonenn_dre_c%27hwitellat&oldid=1460169 »\nKensonennoù dre c'hwitellat


Ar Roc'h-Ugu (ha traonienn an Trev)\nDinarzh, Sant-Briag ha Sant-Luner\nDouarnenez (bae ha porzhioù)\nN’eot ket d’ober kazeg dre greiz ar porzh mat-mañ !\nNe c’haller ket chom hep bezañ bamet dirak kaerded ar gêr gloz gronnet en he mogerioù-kreñv, e-kreiz Konk-Kerne hag en unan eus bravañ baeoù Breizh. Koulskoude ma kuitait he hentoù-ged hag he straedigoù e-pad ur pennadig e welot traoù disheñvel met ken kaer all er porzh-pesketa pe war an traezhennoù.\nAr gêr c’hlas\nUr gêr arz hag istor eo Konk-Kerne. Kavout a reer enni kement braventez a c’haller gwelet en arvor, traoù plijusoc’h an eil eget ar re all. Diskouez a ra he ramparzhioù tev eus ar 14vet kantved, bet astennet gant Vauban er 17vet kantved, e oa gwechall ur c’hreñv war an aod. Lañs zo gant ar porzh bepred : ouzhpenn 200 bag pesketa a vez o tegas buhez war ar c’haeoù hag er c’hoc’hu-pesked. Lec’hioù a-zoare eo ar porzh-bageal hag an aodoù traezh fin evit an obererezhioù merdeiñ hag evit kouronkañ.\nGwarezet diouzh an amzer\nRet eo en anzav deoc’h : unan eus al lec’hioù a vez bizitet ar muiañ e Breizh eo ar gêr gloz. E-pad an hañv e vo gwell deoc’h dont diouzh ar beure. Emañ war un enezennig 350 m hirder ha 100 m ledander. Gwelet e vez mat gant he befrez koant hag he horolaj-heol. Mont a reer e-barzh dre daou bont bihan. A bep tu da straed Vauban, ar straed pennañ, ez eus tiez kaer o asagnoù hag a gord mat gant tres ar gêr. Gallout a reer treiñ evit kemer straedigoù pavezet ; e penn anezho ez eus dorioù da zigeriñ ur gwel-kaer war ar porzh-pesketa. Sellit mat ouzh ar feunteun gaer pa dremenot hebiou dezhi war blasenn Sant Gwennole.\nLusket ar gêr gant ar besketaerezh\nA-dal d’ar ramparzhioù e teu ar chaluterioù d’ober ur paouez goude bezañ o pesketa tost d’an aod pe en donvor. Ma’z it da bourmen war ar c’haeoù e tichañso deoc’h, marteze, gwelet dilestrañ pesked war-lerc’h 10 eur noz. Nemet hag ober a reot ur sav espres evit gwelet ar c’hoc’hu-pesked adalek 6 eur 30 beure, pa vez o tihuniñ ha birvilh ennañ dija. Sur a-walc’h ho po digarez da gejañ gant tud dibar er porzh-se, anezhañ an hini kentañ en Europa evit a sell ouzh an toun hag an trede e Frañs evit ar pesked fresk. Da-heul labour ar besketaerien ez eus ivez un toullad friturioù hag a zalc’h da fardañ traoù saourus.\nMont d’analañ aer ar mor\nPa’z eer kuit war droad eus ar marinarom, anezhañ un ekomirdi gouestlet d’ar vevliesseurted er mor, e kemerer un hent-tro plijus a-hed ar mor da vont betek an Aod Wenn. C’hoant ho peus da cheñch endro da vat ? Eus Konk-Kerne e loc’h ar bigi da vont betek an Inizi-Glenan hollvrudet.\nUr gouel evit ar genskoazell\nRouedoù glas eo a veze implijet abalamour da douellañ ar pesked. Abaoe 1905 e vez graet “Ar Rouedoù Glas” eus ur gouel hag a oa bet aozet da gentañ-penn evit sikour ar besketaerien pa oa aet ar bankadoù sardined da hesk. Hiziv an deiz e vez sachet ur bern arvesterien gant ar gouel hengounel-se a vez dalc’het e miz Eost.